**JEGYZŐKÖNYV**

Készült Nagykanizsa Megyei Jogú Város Közgyűlése **2025. június 26-án (csütörtök) 14 órára** összehívott, de **14.14 órakor** megkezdett **soros nyílt** üléséről.

**Az ülés helye:** Vasemberház Díszterem

 Nagykanizsa, Erzsébet tér 1-2.

**Jelen vannak:** Horváth Jácint polgármester, Dr. Fodor Csaba alpolgármester, Balogh László, Bedő György, Berta Krisztián, Bizzer András, Bodó László, Dénes Sándor, Gábris Jácint, Gondi Zoltán, Dr. Károlyi Attila, Radics Bálint, Dr. Schauta Marcell, Szabó Szilárd képviselők

**Tanácskozási joggal megjelentek:** Dr. Tóth-Bagó Mónika alpolgármester, Dr. Gyergyák Krisztina jegyző, Dr. Termecz Marianna aljegyző, Dr. Nemesné Dr. Nagy Gabriella osztályvezető, Kunics György osztályvezető, Tárnok Ferenc osztályvezető, Dr. Farkas Roland csoportvezető, vezető jogtanácsos, Tóth Sándor városi főépítész, csoportvezető, Gyuranecz Noémi csoportvezető, Bagarus Ágnes csoportvezető, Harangozó Petra személyi titkár, Áfra Barnabás ügyvezető, Balogh Csaba ügyvezető, Karácsony Károly végelszámoló, Nyeste Péter ügyvezető, Szabó István vezérigazgató, Tar Mihály ügyvezető, Kámán László vezérigazgató, Deme András gazdasági és vezérigazgató-helyettes, Lenkovits Szilvia igazgató-helyettes, Lakner István telephelyvezető, Rózsa Tamás üzemvezető

**Horváth Jácint:** Tisztelt közgyűlés, tisztelt képviselőtársak, tisztelt vendégeink! A mai közgyűlés megkezdése előtt egy szomorú kötelességünknek teszünk eleget. 2025. június 14-én Hokker Tibor képviselőtársunk tragikus hirtelenséggel elhunyt. Hokker Tiborra ma délelőtt 10 órakor emlékeztünk a Magyar Plakátházban és búcsúztunk el tőle a képviselők, a család, ismerősök, barátok. De megragadom az alkalmat és kérem Önöket, hogy jelen közgyűlés keretében is egy perces néma felállással emlékezzünk Hokker Tiborra. Köszönöm szépen.

**(A jelenlévők egy perces néma felállással adóztak Hokker Tibor emlékének.)**

**Horváth Jácint:** Köszönöm szépen. Hokker Tibor emlékére a közgyűlési helyén fotóját, illetve virágot és egy mécsest helyeztünk el a mai közgyűlés alkalmával. Emlékét megőrizzük, nyugodjon békében. Megkezdjük a mai közgyűlést. Megállapítom, hogy 14 fő jelen van, a közgyűlés határozatképes, azonban van egy technikai problémánk a közgyűlés lebonyolítása során, ami ma délelőtt keletkezett és már nem tudtuk kijavítani. Három készülék nem működik a szavazógépek, illetve a hozzászólási gépek közül, ezért a szavazás módját valamilyen módon korrigálnunk kell. A Szervezeti és Működési Szabályzat alapján, azt mondja a 36.§ (4) bekezdés, hogy a szavazógép meghibásodása esetén a nyílt szavazás kézfelemeléssel is lefolytatható. Kézfelemeléssel történő szavazás esetén a szavazatokat a jegyző számlálja össze. Ez esetben a szavazati jogú tagok közül egy gép nem működik, Bizzer András gépe. Kérem majd, hogy ezt egyedileg akkor kezeljük a szavazásoknál, az Ön szavazatát, köszönöm szépen, illetve a hozzászólás sem tud működni a hagyományos módon, ezért külön mikrofonnal fogjuk megoldani az Ön hozzászólásait. Illetve nem működik a hozzászólás jegyző asszony és az aljegyző asszony gépén sem, tehát őnáluk is külön mikrofonnal fogunk tudni csak hozzászólást intézni a mai közgyűlésen. A közgyűlés kapcsán ismertetném Önökkel a forgatókönyvet. A határozatképességet megállapítom még egyszer, 14 tag jelen van a közgyűlés tagjai közül. A meghívóban nem szereplő alábbi előterjesztések napirendre vételét javaslom a nyílt ülésen a *„Polgármesteri tájékoztató”* elé. A *„Javaslat a KANIZSA MÉDIAHÁZ Nonprofit Kft-vel kapcsolatos döntések meghozatalára”*. Az előterjesztés 2025. június 24-én került feltöltésre. *„Javaslat TOP\_PLUSZ projektekkel kapcsolatos döntések meghozatalára”*. Az előterjesztés 2025. június 25-én került feltöltésre és bizalmas, ezért zárt ülésen tárgyalandó napirend a közgyűlés végén. *„Javaslat az Ipari Parkban levő 649/208 hrsz-ú ingatlan értékesítésével kapcsolatos döntések meghozatalára”*. Az anyag bizalmas, ahogy mondtam, zárt ülésen tárgyaljuk. Az előterjesztés 2025. június 25-én került feltöltésre. Az alábbi előterjesztések címe változott meg. 16. napirendi pont, *„Javaslat civil szervezetek támogatására*” az új címe. 21. napirendi pont: az új cím: „*Javaslat az Ipari Parkban levő 4378/54 hrsz-ú ingatlan értékesítésével kapcsolatos döntések meghozatalára”*. Az alábbi napirendekhez tartottak, találnak kiegészítéseket. 10. napirendi pont: *„Javaslat a Viridis-Pannonia Nonprofit Kft.-vel, a Netta-Pannonia Kft.-vel és a Futurus-Pannonia Nonprofit Kft.-vel kapcsolatos döntések meghozatalára”* egy kiegészítés, az FB határozatok június 23-án kerültek feltöltésre. A 15. napirendi pont esetében „*Javaslat bölcsődei ellátásra vonatkozó feladat-ellátási szerződés megkötésére Zalaszentjakab Község Önkormányzatával”* egy kiegészítés, amely Zalakomárra vonatkozik, 2025. június 19-én került feltöltésre. A 18. napirendi pont *„Polgármesteri tájékoztató”* esetében 2 kiegészítés került feltöltésre. Az egyes számú kiegészítés 2025. június 25-én került feltöltésre, és technikai jellegű, a kettes számú kiegészítés 2025. június 26-án került feltöltésre. Ezek lennének a napirendi pontok. Kérdezem Önöket, hogy a napirendi pontokkal kapcsolatban van -e hozzászólás, kérdés? Amennyiben nincs, szavazzunk a napirendi pontokról. Kérem szavazzunk.

**Bizzer András képviselő szavazata: „*Igen*”.**

**Horváth Jácint:** Köszönöm szépen.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**103/2025.(VI.26.) számú határozat**

Nagykanizsa Megyei Jogú Város Közgyűlése a 2025. június 26-i soros ülésén a következő napirendi pontokat tárgyalja:

Nyílt ülés:

1. Javaslat Nagykanizsa Megyei Jogú Város Közgyűlése Szervezeti és Működési Szabályzatáról szóló önkormányzati rendelet megalkotására (írásban)

Előterjesztő: Horváth Jácint polgármester

1. Javaslat Nagykanizsa Megyei Jogú Város Közterület – Felügyelete köztisztviselői jogállásának egyes kérdéseiről szóló 3/2021. (I. 20.) önkormányzati rendelet hatályon kívül helyezésére (írásban)

Előterjesztő: Horváth Jácint polgármester

1. Javaslat a fizető parkolóhelyek működtetésről és igénybevételéről szóló 64/2012. (XI.30.) önkormányzati rendelet módosítására (írásban)

Előterjesztő: Horváth Jácint polgármester

Meghívott: Szabó István vezérigazgató

1. Javaslat az önkormányzati bérlakásokról szóló 31/2023. (IX.29.) önkormányzati rendelet módosítására (írásban)

Előterjesztő: Horváth Jácint polgármester

Meghívott: Kámán László vezérigazgató

1. Javaslat a lakások bérleti díjáról szóló 32/2023. (IX. 29.) önkormányzati rendelet módosítására (írásban)

Előterjesztő: Horváth Jácint polgármester

Meghívott: Kámán László vezérigazgató

1. Javaslat a polgármester és az alpolgármesterek illetményének, tiszteletdíjának és költségtérítésének megállapítására (írásban)

Előterjesztők: dr. Gyergyák Krisztina jegyző

 Horváth Jácint polgármester

1. Javaslat önkormányzati intézmények magasabb vezetői illetményének, munkabérének megállapítására (írásban)

Előterjesztő: Horváth Jácint polgármester

1. Javaslat a Via Kanizsa Városüzemeltető Nonprofit Zrt.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Szabó István vezérigazgató

1. Javaslat a Kanizsa Aréna Üzemeltető Nonprofit Kft.-vel „v.a.” kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Karácsony Károly végelszámoló

1. Javaslat a Viridis-Pannonia Nonprofit Kft.-vel, a Netta-Pannonia Kft.-vel és Futurus-Pannonia Nonprofit Kft.-vel kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Áfra Barnabás ügyvezető

1. Javaslat a 2024. évi személyszállítási közszolgáltatási tevékenységről szóló beszámoló elfogadására (írásban)

Előterjesztő: Horváth Jácint polgármester

Meghívottak: Rózsa Tamás üzemvezető

 Lakner István nagykanizsai telephely vezető

1. Javaslat a településrendezési-terv általános egyeztetési eljárással történő módosításával kapcsolatos indító döntés meghozatalára (írásban)

Előterjesztő: Horváth Jácint polgármester

1. Javaslat a Kanizsa Rehab Nonprofit Kft. Alapító Okiratának módosítására (írásban)

Előterjesztő: Horváth Jácint polgármester

Meghívott: Balogh Csaba ügyvezető

1. Javaslat a Nagykanizsa Központi Óvoda működésével kapcsolatos döntések meghozatalára (írásban)

Előterjesztő: Horváth Jácint polgármester

Meghívott: dr. Némethné Kovács Edit igazgató

1. Javaslat bölcsődei ellátásra vonatkozó feladat-ellátási szerződés megkötésére Zalaszentjakab Község Önkormányzatával (írásban)

Előterjesztő: Horváth Jácint polgármester

Meghívott: Molnár József polgármester

1. Javaslat civil szervezetek támogatására (írásban)

Előterjesztő: Horváth Jácint polgármester

1. Beszámoló a Nagykanizsai Turisztikai Hivatal és Információs Iroda 2024. évi tevékenységéről (írásban)

Előterjesztő: Horváth Jácint polgármester

Meghívott: Bali Veronika irodavezető

1. [Javaslat a KANIZSA MÉDIAHÁZ Nonprofit Kft.-vel kapcsolatos döntések meghozatalára(írásban)](https://nagykanizsa.hu/letoltesek/2025-03/272_725_autobusszal_vegzett_helyi_koz.kozl._menetrend_modositasa.pdf)

Előterjesztő: Horváth Jácint polgármester

Meghívott: Tar Mihály ügyvezető

1. Javaslat TOP\_PLUSZ projektekkel kapcsolatos döntések meghozatalára(írásban)

Előterjesztő: Horváth Jácint polgármester

1. Polgármesteri tájékoztató (írásban)

Előterjesztő: Horváth Jácint polgármester

1. Interpellációk, kérdések

Zárt ülés:

1. Javaslat az Ipari Parkban levő 4378/54 hrsz-ú ingatlan értékesítésével kapcsolatos döntések meghozatalára (írásban)

Előterjesztő: Horváth Jácint polgármester

1. Javaslat a Balatonmáriafürdőn található önkormányzati tulajdonú ingatlanok értékesítésével kapcsolatos döntések meghozatalára (írásban)

Előterjesztő: Horváth Jácint polgármester

1. Javaslat a nagykanizsai 0568 hrsz-ú ingatlanon fennálló bérleti jogviszony meghosszabbításával kapcsolatos döntések meghozatalára (írásban)

Előterjesztő: Horváth Jácint polgármester

Meghívott: Áfra Barnabás ügyvezető

1. Javaslat az Ipari Parkban levő 649/208 hrsz-ú ingatlan értékesítésével kapcsolatos döntések meghozatalára (írásban)

Előterjesztő: Horváth Jácint polgármester

1. **Javaslat Nagykanizsa Megyei Jogú Város Közgyűlése Szervezeti és Működési Szabályzatáról szóló önkormányzati rendelet megalkotására (írásban)**

**Előterjesztő: Horváth Jácint polgármester**

**Horváth Jácint:** Alapvetően az SZMSZ-ről szóló rendeletünk került, hát nem újra fogalmazásra, mert jelentős részben a régi, az előző SZMSZ-ben lévő pontok és alapvetések vannak benne, de szükséges volt, már a rengeteg módosítást a rendszer nem tudta követni és már technikai akadályokba is ütköztünk, illetve a Magyar Államkincstár, vagy bocsánat, a felettes szervek is jeleztek bizonyos módosítási kéréseket, jogszabályharmonizációs kérdés, kéréseket, amelyeknek megpróbálunk eleget tenni ezen előterjesztés kapcsán. Egységes szerkezetű új SZMSZ készült, ezt látják maguk előtt, illetve ezt tudták olvasni az előterjesztések között, úgyhogy erről az új SZMSZ-ről a vitát megnyitom. Balogh László, képviselő úr, Öné a szó.

**Balogh László:** Tisztelt Polgármester úr, tisztelt közgyűlés. Valójában pontosításokat tartalmaz ez a mostani változat azzal együtt, hogy van itt átfogó felülvizsgálat is. Sőt, ami miatt én, mint ellenzéki ki kell, hogy fejezzem és ki is fejezem, hát más véleményemet, az az, hogy nemrég még ugye a polgármesteri ciklusomban jó pár jogosítványt, feladat- és hatáskört ugye elvettek a polgármestertől és most visszaadnak a polgármesternek. A többség birtokában ezt megteheti, azzal együtt, hogy én néhány mondattal erre emlékeztetőleg is hadd hivatkozzak, és hát persze még lehetne itt a polgármesteri hivatal új struktúrája kapcsán, ami nem ide tartozik, de azért az SZMSZ-ünkhöz áttételesen mégiscsak hozzá tartozhat. És most, hogy mi maradt ki, mi nem maradt ki, erről lehetne vitát kezdeményezni. Én most nem kívánom ezt, sem a tiszteletdíjakat nem kívánom előhozni, de utalok rá, hogy jómagam nemmel fogok szavazni ezen okok miatt. Köszönöm.

**Horváth Jácint:** Köszönöm szépen. Biztosíthatom, hogy az előző SZMSZ-hez képest semmilyen új jogosítvány nem került át se hozzám, se bizottsághoz. Dr. Fodor Csaba szól.

**Dr. Fodor Csaba:** Köszönöm szépen. Tisztelt közgyűlés! Balogh polgármester úrnak már elmondtam többször, de valószínű, hogy még gyakran el kell mondanom. Amikor elvontuk a polgármestertől a jogosítványokat, két cél vezérelt bennünket. Az egyik az, hogy azok a feladatok, amiket Öntől elvontunk, azok a feladatok végrehajthatóak legyenek, mert ha otthagytuk volna Önnél, akkor félünk, hogy nem kerültek volna végrehajtásra. Ez az egyik ok és fontos ok, mert ez városérdek szerintünk ezt így diktálta, de az idő igazolta is, hogy helyes döntéseket hoztunk. A másik ok, meg azt is elmondtam, hogy a mostani polgármesterben a többségi frakció kicsit jobban bízik, mint Önben bízott. Szíves megértését kérném ezért. Köszönöm szépen.

**Horváth Jácint:** Ezt a többségi frakciónak külön köszönöm is. Köszönöm. Más hozzászólást nem látok, ezért szavazhatunk a napirendről. Kérem a szavazást indítani.

**Bizzer András képviselő szavazata: „*Nem*”.**

**Horváth Jácint:** Köszönöm szépen.

A közgyűlés 8 igen és 6 nem szavazattal a javaslatot elfogadja és a következő rendeletet alkotja:

**20/2025.(VI.30.) számú rendelet**

Nagykanizsa Megyei Jogú Város Önkormányzatának Közgyűlése megalkotja 20/2025. (VI.30.) önkormányzati rendeletét Nagykanizsa Megyei Jogú Város Közgyűlése Szervezeti és Működési Szabályzatáról.

(A rendelet a jegyzőkönyvhöz mellékelve.)

1. **Javaslat Nagykanizsa Megyei Jogú Város Közterület – Felügyelete köztisztviselői jogállásának egyes kérdéseiről szóló 3/2021. (I. 20.) önkormányzati rendelet hatályon kívül helyezésére (írásban)**

**Előterjesztő: Horváth Jácint polgármester**

**Horváth Jácint:** Július elsejétől a Közterület-Felügyelet Városrendészet néven a Polgármesteri Hivatal kötelékébe kerül és folytatja a munkát. Így ezen döntés meghozatala, ennek technikai feltétele. Van-e kérdés észrevétel a képviselőtársaim részéről nem. Már többször tárgyaltunk erről az ügyről. Amennyiben nincs, akkor kérem szavazzunk a napirendi pontról.

**Bizzer András képviselő szavazata: „*Tartózkodik*”.**

**Horváth Jácint:** Köszönöm szépen.

A közgyűlés 8 igen és 6 tartózkodással a javaslatot elfogadja és a következő rendeletet alkotja:

**21/2025.(VI.30.) számú rendelet**

Nagykanizsa Megyei Jogú Város Önkormányzatának Közgyűlése megalkotja 21/2025. (VI.30.) önkormányzati rendeletét Nagykanizsa Megyei Jogú Város Közterület – Felügyelete köztisztviselői jogállásának egyes kérdéseiről szóló 3/2021. (I. 20.) önkormányzati rendelet hatályon kívül helyezéséről.

(A rendelet a jegyzőkönyvhöz mellékelve.)

1. **Javaslat a fizető parkolóhelyek működtetésről és igénybevételéről szóló 64/2012. (XI.30.) önkormányzati rendelet módosítására (írásban)**

**Előterjesztő: Horváth Jácint polgármester**

**Meghívott: Szabó István vezérigazgató**

**Horváth Jácint:** A parkoló rendelet jó pár pontja, mondjuk nem olyan sok módosul. Az egyik az, hogy itt a főtéren, illetve a tér keleti részén működő vállalkozások kértek egy kedvezményes bérletet, amit akceptáltunk a nagyon kedvezményes és a normál bérlet között, de limitált feltételekkel. Ezt beépítettük a rendeletbe. Egyes önkormányzati tulajdonú autókra vonatkozó módosítások vannak benne, illetve bérletjogosultsági módosítások. Van -e kérdés, észrevétel? Nincs, akkor szavazásra bocsátom a rendeletet. Kérem szavazzunk.

**Bizzer András képviselő szavazata: „*Nem*”.**

**Horváth Jácint:** Köszönöm szépen.

A közgyűlés 8 igen és 6 nem szavazattal a javaslatot elfogadja és a következő rendeletet alkotja:

**22/2025.(VI.30.) számú rendelet**

Nagykanizsa Megyei Jogú Város Közgyűlése megalkotja a 22/2025. (VI.30.) önkormányzati rendeletét a fizető parkolóhelyek működtetésről és igénybevételéről szóló 64/2012. (XI.30.) önkormányzati rendelet módosításáról.

(A rendelet a jegyzőkönyvhöz mellékelve.)

1. **Javaslat az önkormányzati bérlakásokról szóló 31/2023. (IX.29.) önkormányzati rendelet módosítására (írásban)**

**Előterjesztő: Horváth Jácint polgármester**

**Meghívott: Kámán László vezérigazgató**

**Horváth Jácint:** Egy átfogó módosítást terjesztünk a közgyűlés elé az önkormányzati bérlakásokkal kapcsolatban. A bérlakások kapcsán bevezettünk egy új kategóriát. Én azt gondolom, hogy maga a rendelet egy sokkal jobb gazdálkodásra és egy sokkal jobb döntési rendszert vezet be. Mint látják a rendelet mellékletében egyrészt pontozásos rendszert vezettünk be a döntéseknél. Szeretnénk minél objektívebbé tenni ezeket a döntéseket, szeretnénk azt, hogy minél átláthatóbb legyen ez a döntési rendszer, és ez a pontrendszer, amit a rendelet tartalmaz, tulajdonképpen ezt segíti elő. Nyilván a gyakorlat lehet, hogy majd felülírja és majd módosítanunk kell, én azt gondolom, hogy el kell indulnunk egyszer ezzel. Elég régóta nem írtunk ki lakásokat pályázatra, 20-30 lakás vár a sorára, hogy kiírjuk, nagyjából ugye 20-30.

**xy:** …(mikrofon nélkül beszél)

**Horváth Jácint:** Igen, tehát elég sok lakás áll most a rendszerben, amelyeket nyáron ki fogunk írni pályázatra. Azt szerettük volna, hogyha már az új rendszerben írnánk ki ezeket a lakásokat, lakáspályázatokat, úgyhogy ezeket, amint a rendelet elfogadásra kerül, ezt meg is tudjuk tenni innentől. Bevezetésre kerül a piaci alapú bérlakás fogalma, mely nagyon sok városban létezik, létező, sőt van, ahol csak ilyen van egyébként, tehát van, ahol nincs is más, csak piaci alapú, csak licittel lehet mondjuk lakásokhoz jutni, máshogy nem is, de mi szeretnénk megtartani az e ennek ellenére a szociális és a költségalapú lakásokat is. És a lakások jelentős része ezután is költségalapon kerül kiírásra, mintegy 80%-a az első terveink szerint, 10%-a nagyjából szociális alapon és 10%-a piaci alapon. Azért tesszük a piaci alapú lakás hozzáférést is, mert azt látjuk, hogy nagyon, tehát az önkormányzati lakásgazdálkodásnak elsődleges célja a lakhatás segítése. És a lakhatás segítésével, nemcsak a szociális, nemcsak a rászorulók, hanem egyébként a lakhatás segítése és szeretnénk azt, hogyha egy fenntartható lakásgazdálkodás felé mozdulna el az önkormányzat. Rengeteg lakásunk áll még üresen. Még rengeteg lakás vár felújításra. Szeretnénk ezeket minél előbb behozni a rendszerbe, de ehhez az kell, hogy nyilvánvalóan ez is a következő rendelet módosítás ennek az alapjait megteremtse. És a másik pedig a felelős lakásgazdálkodás, ami a rendeletben visszaköszön. Felelősen szeretnénk gazdálkodni azokkal az ingatlanokkal, amik ránk vannak bízva. Ezek az ingatlanok a köz tulajdonában állnak, ezek az ingatlanokkal nemcsak egy-egy ember rendelkezik tulajdonjoggal, hanem maga a köztulajdonban vannak. Éppen ezért a felelősségünk az, hogy ezen lakásokkal, ezeket úgy kezeljük, ezekkel úgy gazdálkodjunk, hogy az igenis a köz érdekeit szolgálja. Azok állapota ne romoljon és azokat a köz érdekében minél előbb ki tudjuk írni és minél előbb használni tudjuk, vagy a lakosság használatára tudjuk tenni. Nagyjából a rendelet elvi lényege ez. A részletekbe belemehetünk a vita során, tehát lehetnek nyilvánvalóan természetesen kérdések, az egyes pontokról tudunk beszélni itt a következőkben. 2 hozzászólót látok, Balogh László és Bizzer András. Melyikük szeretné kezdeni? Balogh Lászlóé a szó először.

**Balogh László:** Tisztelt Polgármester úr, tisztelt közgyűlés! Inkább elviekben szólnék hozzá, mert azért ez egy fontos előterjesztés. És azt is megértem, hogy egy új rendszert próbálnak bevezetni afféle kísérletképpen. Azzal együtt, hogy érdekesnek tartom azt, hogy baloldali polgármesterként a piaci alapú lakásbérlés zászlóját hát magasra emeli és bevezeti. Eddig nem volt, ez persze lehet, hogy hiba volt, meg valahol van, tényleg, valahol nincs az önkormányzati lakásállományban ilyenfajta lehetőség. Nem felejtjük azt, hogy igen, nézem 1124 kiadható lakásunk van összesen. Ezek nagyobb része sajnos nem összkomfortos, hanem gyengébb fokozatú, tehát a jó állapotú, jó műszaki állapotú lakásokat illetően biztos, hogy vannak ilyenek, de hát ez is egy érdekes kísérlet lesz, hogy a piacra mennyire lehet ezekkel kivonulni. Értsék meg, hogy ellenzékiként én semmiféle emeléssel nem értek egyet. Ennyit talán a piaci alapról. A pontrendszer bevezetése, azt is meg tudom érteni bizonyos szempontból, mert én 5 évig, mint lakáselbíráló bizottság elnöke hát néztem szembe nagyon nehéz helyzetekkel és problémákkal. Azzal együtt, hogy bármiféle pontrendszer tartalmazhat esetlegességeket és a fizikából tudom, hogy egy mérés nem mérés és így tovább. A közjegyzői okiratba foglalás egyoldalú kötelezettségvállalása nyilatkozattal, ez nekünk könnyít, a másik oldalnak szigorít. Hát majd meglátjuk, hogy tudjuk-e, kell-e működtetni. A nyugdíjasházi bérlakások adományának alapösszegén való emelés szintén részemről kifogás tárgya, de hát lelkük rajta, próbálkozzanak ezzel. Én nem fogom támogatni most. Köszönöm.

**Horváth Jácint:** Köszönöm szépen. Annyit tudok ehhez hozzáfűzni, hogy ha már baloldaliságot mondott, alapvetően a lakhatás az szerintem ma nemcsak Magyarországon, hanem egész Európában egy nagyon komoly kérdés. Ahhoz, hogy a lakhatás ügyén segítsünk, ahhoz igenis kell az, hogy az önkormányzatnak olyan bevételei legyenek, amelyekből aztán vissza tud forgatni a lakásállomány felújítására és újra piacra segítésével, ezáltal célunk az, hogy minél több lakás legyen a piacon. Én azt gondolom, hogy ez alapvetően jó és a másik pedig az nyilvánvalóan szintén baloldaliként azt kell mondjam, hogy ragaszkodtam ahhoz, hogy a szociális típusú szociális bérek, lakbérek ne emelkedjenek a jelen rendeletmódosításoknál, és ez így is szerepel a rendeletben. Köszönöm szépen.

**Bizzer András:** Tisztelt közgyűlés! Én a magam részéről óriási hibának fogom tartani, hogyha a közgyűlés elfogadja ezt az előterjesztést. Én azt gondolom, hogy ez az előterjesztés szociális és szolidaritási szempontból kész csőd, kész katasztrófa. Tényleg furcsa az, hogy egy baloldali polgármester terjeszti elő számunkra ezt az előterjesztést. Ugye Nagykanizsán az a hagyomány hosszú évtizedek óta FIDESZ-es és nem FIDESZ-es polgármesterek idején is így volt ez, hogy a nagykanizsai lakásállomány, bérlakásállomány, ami önkormányzati tulajdonú, azt a célt szolgálta, hogy a szegény és a rászoruló emberek olcsón lakhatáshoz jussanak. Így volt ez a szociális alapú kiadásnál is, meg a költségalapú kiadásnál is. És igen, vannak kivételek. Volt olyan, hogy a város számára fontos személyek, hogyha ide jöttek dolgozni, például orvosok, akkor ők is kaphattak kedvezményesen önkormányzati bérlakást. De mégiscsak a fő célja az önkormányzati bérlakásoknak az, hogy egy szociális szempontú intézkedés legyen, és a rászoruló emberek, akik kis keresettel rendelkeznek, azok olcsón jussanak Nagykanizsán lakhatáshoz. Én attól tartok, hogy ez meg fog szűnni, vagy szűkülni fog jelentősen a jövőben a piaci alapú bérlésnek köszönhetően. És hiába mondja polgármester úr, hogy piaci alapon csak a lakások körülbelül 10%-a lesz kiadva, ez nincs beleírva a rendeletbe. Miért nincs beleírva akkor egy limit, egy határérték, hogy az összes bérlakásunknak maximum 10%-át adjuk ki piaci alapon? Ez miért nincs lefektetve a szabályokba? Ön ezt mondja, de én ezt nem feltétlen hiszem el. Ki tudja, mi lesz 5-10 év múlva? Lehet, hogy már nem is Ön lesz a polgármester. Szerintem olyan szabályokat kellene alkotnunk, hogyha Ön ezt mondja, ezt a 10%-ot, akkor írjuk bele a rendeletbe. Nekem lenne is egy módosító javaslatom, ez egy módosító javaslat. Írjuk bele a rendeletbe, hogy maximum a lakásainknak a 10%-át adhatjuk piaci alapon bérbe. És ugye látható a pontrendszeren is, hogy aki majd piaci alapon veszi bérbe az önkormányzati bérlakást, az kb. az lesz, aki a leggazdagabb, aki minél több pénzt le tud tenni. Tehát benne van a pontrendszerben, hogyha valaki mellényzsebből levágja az asztalra a 8-10 havi lakbért előre, akkor plusz pontokat kap. Ha valakinek a fizetése legalább négyszer akkora, mint amennyi a bérleti díj, akkor plusz pontokat kap. Tehát aki piaci alapon kapja majd meg az önkormányzati bérlakásokat, azok azok lesznek, akik a leggazdagabbak. És ilyen esetben pláne nem szabad megengedni, hogy a piaci alapú bérlakás bérlés az többségbe kerüljön az önkormányzati bérlakások esetén, mert ez azt fogja jelenteni, hogy a szegény és a rászoruló emberek lehetőségeit fogjuk szűkíteni. Majd kevesebb bérlakás jut a szegény és a rászoruló embereknek. Én ezt nem szeretném, ezért nem támogatom ezt a rendeletet. És egyébként, hogyha Ön igazi baloldali polgármester lenne, akkor szociális szempontból egy szimmetrikus intézkedést vezetne be. Ha az egyik oldalon bevezeti a piaci alapú lakásbérlési lehetőséget, akkor a másik oldalon egy szűkített körnek, egy igazán rászoruló körnek vezesse be az ingyenes bérlakást, aki mondjuk a hajléktalanság közelébe kerül, vagy már hajléktalan. Legyen egy tíz, húsz, harminc olyan lakás Nagykanizsán, hogy munkanélkülieknek, akiknek nincs jelenleg munkájuk, adjunk egy 2 évre, nem hosszú távra, egy 2 évre ingyenesen bérlakást. Adjunk esélyt azoknak az embereknek, hogy rendezzék az életüket, hogy a munkanélküliség világából kitörjenek. Ilyen programokat kellene indítania Önnek baloldali polgármesterként. És hogyha piaci alapon bérbe adjuk a bérlakásokat, akkor lenne is rá fedezet, hogy nem sok lakást, 20-30 lakást adjunk ingyen ilyen célból, hogy aki nehéz helyzetbe kerül egészségügyileg vagy bármilyen szempontból és nincs munkája és a lakhatása veszélybe kerül, akár ingyenesen is vehessen igénybe a nagykanizsai önkormányzattól rövid időre bérlakást, hogy rendezhesse az életét, és ne legyen hajléktalan. Mentsünk meg embereket a hajléktalanságtól, szerintem ez lenne a célja egy önkormányzatnak. Nem az, hogy úgy gondolkodjunk, mint egy cég, hogy csak a bevétel számít, és egyébként meg, hogyha költségalapon ráfizetéses a bérlakások kiadása, az megmondom őszintén, engem nem érdekel. A VG Zrt. vezérigazgatóját lehet, hogy érdekli, de engem nem érdekel. A VG Zrt.-nél ott vannak a nagy értékű belvárosi ingatlanok, irodák, üzlethelyiségek, azokat piaci alapon adjuk ki gazdag embereknek, meg vállalkozóknak, aztán abból a haszonból meg finanszírozzuk a bérlakásainknak a kiadását a rászoruló embereknek. Egy önkormányzatnak így kéne gondolkodnia, nem pedig úgy, mint egy kapitalista vállalkozásnak. Köszönöm szépen.

**Horváth Jácint:** Tisztelt képviselőtársam. Mindenre nem fogok reagálni, mert látom, két kollégám is bejelentkezett szólásra. Tudja mit? Majd utánuk. Dr. Schauta Marcell.

**Dr. Schauta Marcell:** Köszönöm a szót Polgármester úr. Én azt tartom hibának, hogy az elmúlt 15, 20, 30 évben nem lett bevezetésre, nem került bevezetésre a piaci alapú bérlésnek a lehetősége. Az a rendszer, amit a FIDESZ idején, vagy elődeink gyakoroltak, az odáig vezetett, hogy azok az önkormányzati bérlakások, lakótömbök, gondolhatok itt a Citromszigetre, hogy a Csengery 117-re, ami annak idején egy nagyon közkedvelt, népszerű kertvárosi övezet volt, az most így néz ki. Tehát azzal, hogyha az önkormányzat nem tud fordítani ezeknek a bérleményekre, akkor oda jutunk, hogy az a lakásállomány lepusztul, ami az önkormányzatnak a tulajdonában van. Nagyon szerencsés helyzetben vagyunk, hogy jelenleg még több mint ezer önkormányzati bérlakással gazdálkodhat Nagykanizsa. Ezt nagyon kevés város mondhatja el. Igen, ez is hibás, elnézést. Nagyon kevés önkormányzat mondhatja el magáról, hogy ennyi lakáscélú ingatlannal rendelkezik, mint mondjuk Nagykanizsa. Ahhoz, hogy a jövőben is fenn tudjuk tartani ezt a lakásállományt és meg tudjuk újítani, fel tudjuk újítani, illetve azokat a most már nem odázható felújításokat elvégezzük, ahhoz viszont bevétel kell. Az, hogy minden évben hogyha pluszbevétel keletkezik az önkormányzatnak a kormány elviszi, évről évre nagyobb az elvonás valahol, ezt a költséget, ezt a kiadást ezt meg kell termelni. Az ipari célú ingatlanoknak a bevételét nem fordíthatjuk az önkormányzati bérlakásokra. Mert közben akkor meg azok pusztulnak le. Tehát ahogyan most is majd eladásra kerül majd egy ingatlan. Tehát ezek költségekkel járnak, ezeket a költségeket meg kell termelni és azt tapasztaljuk, hogy vannak Nagykanizsán is olyan bérlők, pályázók, akik rendelkeznek olyan jövedelemmel, hogy szívesen megfizetik azt a piaci alapú bérleti díjat, amit egyébként megfizet mondjuk egy magánszemélynek. Tehát az önkormányzati bérlakást nyugodtan ki tudjuk adni mi is és ezzel egy egészséges helyzetet is teremthetünk a városban. Tehát nem verjük föl a piaci alapú bérlakásoknak az árát. Szerintem egy viszonylag konszolidált árat határoztunk meg. Piacképes is lesz és szerintem közkedvelt. Attól meg nem kell tartani, hogy ez miatt rászorulók esnének el a lakhatástól, ugyanis ez fogja megteremteni majd annak az alapját. Köszönöm.

**Horváth Jácint:** Köszönöm szépen. Dr. Fodor Csaba következik.

**Dr. Fodor Csaba:** Köszönöm. Tisztelt közgyűlés! Balogh polgármester úrnak mondom, a közjegyzői díjak azok, a közjegyzői egyoldalú jognyilatkozat, az az önkormányzat, mint bérbeadó vagy a vagyongazdálkodás, mint bérbeadónak a nyilvánvalóan az érdeke. Ha bármilyen okból megszűnik a bérleti jogviszony, akkor viszonylag rövid időn belül egyszerű eljárással az a lakás kiüríthető legyen, ha és amennyiben a benne lévő lakó ezt nem hajlandó megtenni önként. Tehát ez mindenképpen a város érdeke. Azt, hogy ki baloldali, ki nem baloldali, azt nem igazán gondolom, hogy e rendelet kapcsán lehetne eldönteni, vagy megállapítani sem, hiszen a szociális és költségalapú lakástípusok, ha tetszik, azok továbbra is fennmaradnak, ezek mellé jön be egy piaci alapú finanszírozás. Azt pontosan elmondták már korábban is, de ez így van, tehát a vagyongazdálkodásnak mégis egy cégként kell működni és nyilvánvalóan azokat a bevételeket, amelyek a bérbeadásból keletkeznek, azokat az általa kezelt ingatlanok karbantartására, felújítására kell fordítani. Az Önök által, Dénes polgármester úr idején kinevezett vezérigazgató idején meg tudnám számolni 2 kezemen, hogy hány lakás került felújításra. Borzasztóan kevés, ellenben jelentős pénzeszközöket vontak el a cégtől. De ha visszaemlékszik az Önök által beterjesztett költségvetésekre az elmúlt 5 évben, akkor ott mindig azon hadakoztunk, hogy mennyi pénzt vonjon el a vagyongazdálkodástól az önkormányzat azért, hogy az önkormányzat a saját működését tudja finanszírozni és ezeket a bevételeket valahonnan be kell szereznie a cégnek és ezért mindig voltak jelentős vitáink. Megértük csökkenteni az Önök által beterjesztett elvonásokat, amik közelítettek a 100 millióhoz is akár évente. Tehát azért én azt gondolom, hogy ezzel csínján kell bánni, itt természetesen abban a bizottságnak kell egy önkontrollt gyakorolnia, a mindenkori bizottságnak, hogy milyen lakásokat fog piaci alapon, milyen lakásokat szociális vagy költségtérítéssel, költségalapú módon mondjuk kiadni, de azért ezt, azt figyelembe kellene venni mégiscsak, hogy a bennünket nézők azért arról tudjanak, hogy egy átlagos, mondjuk durván egy 50 m2 körüli lakásnak, komfortos lakásnak a bérleti díja azért szociális alapon olyan huszon-egynéhány ezer forint körül mozog, mondjuk költségalapon 40.000 Ft körül mozog a bérleti díja. Ebből ugye az világosan látszik, hogy ebből nemigen képződik meg az a pénz, amiből ezt a lakást majd a bérleti jogviszony megszűnését követően esetleg fel kell újítani, mert mondjuk a benne lakó volt bérlő az úgy hagyta ott, ahogy ott hagyta. Tehát és csak azt halkan jegyzem meg, hogy gyakorta még ebből a pénzből, amit én most itt elmondtam, ebből hogyha költség alapon van 40.000 Ft körüli összegből, gyakorta még a közös költségből a tulajdonos részéről eső részt is be kell finanszíroznunk. Tehát ebből mondjuk a 40.000 Ft-ból jó, hogyha a 30.000 Ft körüli összeg marad a vagyongazdálkodásnál, a bérleti díj jogcímén. Tehát azért én értem, hogy most Ön borzasztóan, Bizzer képviselő úr szociális érzékeny lett, de én nem nagyon emlékeztem rá, amíg Ön alpolgármester volt, vagy bármi fajta ilyen rendeletmódosítás elénk került volna, mert akkor bizonyára elvitatkozhattunk volna rajta. Megismerhettük volna az Ön részletes álláspontját az önkormányzat szociális felelősségéről, vagy szociális lakáshoz való juttatásról, vagy akár ugye az ingyenes lakáshoz juttatásról, de ezt nem, nagyon ügyesen titkolta az elmúlt 5 évben, úgyhogy sajnos ebben most így hirtelen elhuzakodni vele nem fogunk tudni mit kezdeni. De lett volna rá módja, hogy ezt tételesen kifejtse még a hivatal szakemberei Ön mögött álltak, még talán segítettek is volna ennek a kidolgozásában, bár szinte reménytelen feladattá lehetne ezt minősíteni, vagy feladatnak kellene ezt minősíteni. Tehát én azt gondolom, hogy nyilvánvalóan vannak szociális kötelezettségei az önkormányzatnak. Ennek eleget teszünk, de azt is tudomásul kell venni, hogy az önkormányzatnak van másfajta kötelezettsége. Mondjuk azt, hogy a rárótt vagyonnal pedig tisztességgel, becsülettel az államháztartási vagyonról szóló szabályoknak megfelelően gondoskodni kell, azokat kezelni kell, karban kell tartani stb. stb. Ez, akárhogy is nézem, ez nem a mindenkori képviselő-testület vagyona ez a lakásállomány, ez a város vagyona, és nekünk ezzel megfelelően, ennek megfelelően ezzel tisztességgel gazdálkodnunk is kell, és erről szól ma ez a rendelet tervezet. Köszönöm szépen.

**Horváth Jácint:** Köszönöm szépen. Bizzer András.

**Bizzer András:** Tisztelt Polgármester úr, tisztelt közgyűlés! Van egy másik, szerintem igazságtalanság a rendeletben és ezt kifelejtettem az előbb. Ezt szeretném elmondani, és egy módosító javaslatom is lesz ennek kapcsán. Fodor alpolgármester úr említette, hogy bevezetik azt a rendszert, hogy közjegyző elé kell vinni ugye a bérlőket és ott írják majd alá a szerződést, tehát a közjegyzői díjat ki kell fizetni. És ugye a rendeletbe úgy van, hogy aki szociális alapon kapja meg a bérlakást, az nem fizet. Ez jó is, hogy így van, viszont, aki költségalapon veszi ki a bérlakást, az már teljes egészében a bérlőre lesz terhelve az, hogy kifizesse a közjegyzői díjat, ami 32.000 Ft lesz várhatóan. Én azt gondolom, hogy ez igazságtalan abból a szempontból is, hogy a piaci alapú bérléseknél az a szokás, hogy a bérlő és a bérbe adó feles arányban fizeti ki a közjegyzői díjat. Én azt gondolom, hogy az önkormányzatunknál is így kéne eljárni, hogyha valaki egyébként költségalapon veszi igénybe a bérlakást, akkor fele részben fizeti ő a közjegyzőt, a másik fele részét pedig az önkormányzat fizesse. Nekem ez egy módosító javaslatom lenne, hogy így legyen, mert szerintem ez az igazságos és egyébként, aki költségalapon veszi igénybe a bérlakásainkat, az ugyanúgy rászoruló általában, tehát kiskeresetű emberekről van szó. Én nem gondolom, hogy a bérlés kezdetén a 32.000 Ft-os közjegyzői díjat egy az egyben rájuk kéne terhelni, annak függvényében is, hogy ez egyébként az önkormányzatnak az érdeke, hogy legyen ilyen közjegyzői dolog. Tehát én azt gondolom, hogy igazán fizethetnénk mi fele arányban, pláne akkor, hogyha ez a gyakorlat a piaci alapú bérléseknél egyébként. Köszönöm szépen.

**Horváth Jácint:** Köszönöm szépen. Dr. Fodor Csaba következik.

**Dr. Fodor Csaba:** Köszönöm szépen. Tisztelt közgyűlés! Én nem emlékszem rá még az ügyvédi praxisom alatt, hogy ilyen gyakorlat lett volna. A gyakorlat a következő volt képviselő úr. Az a gyakorlat, hogy 1-2 hónap kauciót tesz le a piaci bérlő, már addig alá se írják vele a szerződést, a bérleti díj, tehát 1-2 havi bérleti díjat előre letesz kaucióként, ez a piaci gyakorlat. És az a piaci gyakorlat, ha elmegy közjegyzőhöz, akkor ott nem a szerződést írják alá, hanem csak egy egyoldalú jognyilatkozatot tesz a bérlő, amikor azt a kötelezettségét, annak kötelezettségét foglalják írásba a közjegyző előtt közokiratban, hogy ő kiköltözik a lakásból, akármilyen módon szűnik meg a bérleti jogviszonya, annak a megszűnését követően haladéktalanul. Erről szól a történet. Én azt gondolom, hogy ezt nem kell, tehát nincsen feles megosztás, meg nem tudom micsoda. Itt azt gondolom, ha mi ezt kiírjuk tisztesség becsülettel, azzal a tudattal pályázik a bérlő vagy a pályázó, hogy őneki ezt a költséget viselnie kell és szerintem ez a helyes. Ebben nem szabad az önkormányzatnak szerepet vállalni, ezért van az előterjesztésben az, hogy a szociális bérlakások esetén, ott természetesen figyelembe véve a szociális bérlakásra jogosultak körét, ott nem ők fizetik, ott az önkormányzat maga és a VG Zrt. magára vállalja ezt a költséget. Köszönöm szépen.

**Horváth Jácint:** Köszönöm szépen. Dr. Schauta Marcell következik.

**Dr. Schauta Marcell:** Csak annyit mondanék, hogy ha Bizzer András úr elolvasta volna a lakástörvényt, akkor tisztában lenne, hogy a költségelvű lakások bérleti díját úgy kell megállapítani, hogy a felmerült költségeket fedezze. Tehát ilyen esetben, hogyha a közjegyzői díj fölmerül, akkor azt vagy a bérlő fizeti meg 100%-ban, vagy ha nem fizeti meg 100%-ban, akkor annyival magasabb bérleti díjat kell megállapítani, hogy annak a költsége megtérüljön a bérbeadónak. Tehát gyakorlatilag lehet ezt csinálni, csak akkor magasabb lesz a költségalku, bérleti díj. Köszönöm.

**Horváth Jácint:** Köszönöm szépen. Dr. Károlyi Attila.

**Dr. Károlyi Attila:** Csak egy mondatot szeretnék hozzátenni, hogy a Fodor alpolgármester úr néhány mondatához. Ennek az a célja, hogy ne kelljen bíróságra járni, mert hiszen a közjegyző előtti kötelezettségvállalás azzal a szankcióval jár, hogy közvetlenül lehet végrehajtást kérni, nem kell menni a bíróságra. Köszönöm.

**Horváth Jácint:** Köszönöm szépen. És ez utóbbi mondat nagyon fontos azért, mert arról beszéltem a felvezetőmben, hogy ugyan a szociális szempontokat figyeltem. Ugyanannyi lakást fogunk kiírni szociális célra, mint eddig. Ugyanannyit. Pontosan. A szociális lakások bérleti díja nem változik. Ennyit a szociális részéről a dolognak. Költségalapú. Költségalapú, mint ahogy Schauta Marcell kollégám is mondta, költség. És van egy lakástörvény, aminek a mai napig nem felelünk meg és nem is fogunk még ma sem megfelelni ennek, mert jóval alatta van a felmerülő költség. A lakástörvény kimondja, amit a parlament fogad el, ugyebár ez egy felsőbb jogszabály, ehhez ennek nekünk meg kéne felelnünk, és kimondja a lakástörvény, hogy meg kéne, hogy feleljünk a költségalapúságnak. Tehát azt a felmerülő költséget vissza kéne hozni. Na most ahhoz, hogy ezt a költséget visszahozzuk, leírtuk a következő előterjesztésben, de akkor vitatkozzunk itt egy kicsit róla, 45%-kal kellene emelnünk a díjat. Nyilván nem emelünk 45%-kal, de hogy ott van nagyjából a nullán a költségünk egy lakással kapcsolatban. Az még mindig nem piaci, de messze van még mindig attól, ami valójában nekünk egy lakásba kerül. A másik pedig az, hogy itt nem az én vagyonommal gazdálkodunk, nem a közgyűlés vagyonával gazdálkodunk. Közvagyonnal gazdálkodunk. Az, ha mi olcsóbban adunk egy lakást valakinek költségalapon, mint amennyibe az kerül, azt nem én fizetem meg, nem Ön fizeti meg, hanem Nagykanizsa lakossága egésze fizeti meg az is, aki nem vesz igénybe önkormányzati bérlakást. Ezt ők fizetik meg. Azok az emberek fizetik meg, akik, vagy inkább úgy mondom, azok az emberek is megfizetik, akik egyáltalán nem vesznek igénybe egy darab önkormányzati bérlakást sem. Ők is fizetnek azért tulajdonképpen közvetve, hogy másoknak lakhatása legyen. És ezért itt a mi felelősségünk az egyik a szociális oldalon, de a másik ott van a város vagyonával való és a város többi polgárával való kötelezettségünk, hogy igenis velük szemben is van egy kötelezettségünk, hogy az őrájuk jutó adóforintokat hogyan használjuk fel, mert azt igenis más kedvezményként fogja megkapni a lakás bérleti díjában. Ugye ezt érti és ezt elfogadja? A másik mondatom pedig, hány évig volt a FIDESZ itt polgármester és többségben? Hányszor terjesztette, terjeszthettek volna elő bármilyen lakásrendelet módosítást, akár azt, amit Ön is mondott rengeteg alkalommal? Hányszor tették meg? Nulla alkalommal. Én nem értem azt, hogy mi ez a megvilágosodás most tizenvalahány év után, hogy tizenvalahány évig Önök, hatalmon voltak és akkor nem világosodtak meg, most meg hirtelen megvilágosodás van az Önök részéről. Ez nagyon érdekes, de ezt nemcsak én látom így. Köszönöm szépen. Bizzer András képviselőtársam szól hozzá nagyon-nagyon röviden.

**Bizzer András:** Csak egy reagálás a polgármester úr szavaira. Tehát, amit itt a végén kritikai éllel mondott, azt úgy hívják, hogy szolidaritás, meg a társadalmi igazságtalanságok kiegyenlítése. És igen, adófizetői pénzekből, meg mindenki pénzéből, de szerintem egy állam, meg egy önkormányzat működjön úgy, hogy legyen szolidáris és a társadalmi igazságtalanságokat próbálja meg kiegyenlíteni. Erről van itt szó egyébként.

**Horváth Jácint:** Én pedig arról beszéltem, ha nem értette, akkor megismétlem, igenis szolidárisak vagyunk azzal, aki szociálisan rászoruló. Ez a szolidaritás. Nem azzal kell szolidárisnak lenni, aki meg tudja fizetni, hanem azzal, aki szociálisan rászorul és igenis azokkal szolidárisak vagyunk és ehhez ragaszkodom továbbra is. Köszönöm szépen. A vitát lezárom. Szavazzunk a rendeletről. Igen, elnézést, módosító javaslatról fogunk. Kettő módosító javaslat volt, úgyhogy egyenként szavazzunk a két módosító javaslatról. Először a 10%-os piaci alapú limitről szóló módosító javaslatról. Én azt gondolom, én a bizottságra bíznám továbbra is ennek az eldöntését. Nyilvánvalóan bölcs lesz a bizottság e kérdésben, úgyhogy én nem fogom támogatni, de Önök belátásuk szerint, nyilvánvalóan.

**Bizzer András képviselő szavazata: „*Igen*”.**

**Horváth Jácint:** Köszönöm.

A közgyűlés 6 igen, 7 nem és 1 tartózkodás szavazattal a javaslatot nem fogadja el.

**Horváth Jácint:** A másik módosító javaslat pedig arról szólt, hogy igen, a megosztása a közjegyzői díjnak. Szerintem Fodor Csaba alpolgármester úr részletesen megindokolta, illetve Károlyi Attila is, hogy miért kell ezt így, ahogy van. Erről szavazzunk most akkor.

**Bizzer András képviselő szavazata: „*Igen*”.**

**Horváth Jácint:** Köszönöm.

A közgyűlés 3 igen, 9 nem és 2 tartózkodással a javaslatot nem fogadja el.

A közgyűlés az előzőekben elfogadott szavazati aránnyal a következő határozatot hozza:

**104/2025.(VI.26.) számú határozat**

Nagykanizsa Megyei Jogú Város Közgyűlése **nem fogadja el** Bizzer András képviselő módosító javaslatát arról, hogy

* a rendelet tartalmazza azt a kiegészítést, hogy az önkormányzati bérlakások maximum 10%-a kerüljön piaci alapon bérbeadásra.
* a költség alapon bérbe adott önkormányzati bérlakások közjegyzői díja fele arányban megosztásra kerüljön a bérlő és az önkormányzat között.

**Horváth Jácint:** Köszönöm szépen és akkor és akkor a rendeletről fogunk most egyben szavazni.

**Bizzer András képviselő szavazata: „*Nem*”.**

**Horváth Jácint:** Köszönöm szépen.

A közgyűlés 8 igen és 6 nem szavazattal a javaslatot elfogadja és a következő rendeletet alkotja:

**23/2025.(VI.30.) számú rendelet**

Nagykanizsa Megyei Jogú Város Önkormányzatának Közgyűlése megalkotja 23/2025.(VI.30.) önkormányzati rendeletét az önkormányzati bérlakásokról szóló 31/2023. (IX. 29.) önkormányzati rendelet módosításáról.

(A rendelet a jegyzőkönyvhöz mellékelve.)

1. **Javaslat a lakások bérleti díjáról szóló 32/2023. (IX. 29.) önkormányzati rendelet módosítására (írásban)**

**Előterjesztő: Horváth Jácint polgármester**

**Meghívott: Kámán László vezérigazgató**

**Horváth Jácint:** Balogh László.

**Balogh László:** Tisztelt Polgármester úr, tisztelt közgyűlés.! Hát igen, itt van a forintosított lényege az előző rendeletmódosításnak, tehát itt vannak a bérleti díjak előttünk. Én a nyilvánosság végett is, meg hogy szokjuk az új rendszert, akár ki is mondanám, mint számtantanár. Tehát ezentúl a szociális alapú lakbér az 586 Ft/m2/hó lesz, ez nem változik. A költség alapú…

**xy:** … (mikrofon nélkül beszél)

**Balogh László:** A…jó pillanat…igen. A költségalapú lakbér az 15%-kal emelkedik, 837 Ft-ról 963 Ft-ra, mármint, hogy Ft/m2/hó. És akkor bejön ez az új típusú lakásbérlési lehetőség a városban, a piaci alapú, amely 200%-a lesz a költségelvűnek. Tehát ez azt jelenti, hogy 1926 Ft/m2/hó-ért juthatnak ilyen lakáshoz, lakásokhoz a pályázók. Ugye valahogy úgy képzelem el, ez most lehet akár a praktikusság végett téma itt is, mert hiszen most évekre lehet, hogy meghatározza az önkormányzat ezt a pályázati rendszert, hogy ahogy voltak eddig lakás pályázati lehetőségek, azok ezután is mondjuk ugyanúgy lesznek, csak majd, hogy szociális vagy költségalapú módon kapják-e meg, azt majd a bizottság eldönti a jövedelem alapján.

**xy:** … (mikrofon nélkül beszél)

**Balogh László:** Jó, de itt lehetséges ilyen-olyan változat. És akkor lesz egy ettől független másik lakáspályázati rendszer, ami viszont piaci alapú lakáspályázati rendszer. A pontszámítás az biztosan jól jön majd, azzal együtt, hogy néha lesz majd a sorok között is, lényeg. Lelke rajta az önkormányzatunknak. Tehát továbbra is arra figyelmeztetnék, hogy én több bizonytalanságot látok ebben, és ezért hasonlóan, mint az előző előterjesztéses rendelet…

**Horváth Jácint:** Köszönöm szépen. Bizzer András.

**Bizzer András:** Tisztelt Polgármester úr, tisztelt közgyűlés! Én sem támogatom ezt az előterjesztést. Az egyetlen jó rész benne és ez elhangzott már, hogy tényleg, aki szociális alap alapon veszi igénybe a bérlakást, annak nem emelkedik a lakbére, de azért hozzátenném, hogy a bérlakásainknak csupán 10%-át adjuk jelen pillanatban úgy bérbe, hogy szociális alapon. Szerintem ez a szám egyébként elég kevés, inkább azon kéne dolgozni, hogy emeljük ezt a 10%-ot. Ez egy megjegyzés, a túlnyomó része nyilván jelen pillanatban, a többi része az költségalapon történik, és hogyha jól végezte a múltban a Szociális Bizottság, meg a régi múltban a Humán Bizottság, akkor bizony ezekben a lakásokban túlnyomó részben kis keresetű emberek laknak. Őnekik is kvázi szociálisan segítünk azon, hogy olcsó lakhatáshoz jussanak, mert kis keresetű emberek laknak vagy nyugdíjasok ezekben a lakásokban. Tehát nekik azt mondani most hirtelen június 26-án, hogy kevesebb, mint egy hét múlva, július elsejétől kezdődően 15%-kal megemelkedik a lakbérük, az szerintem nem túl szerencsés, otromba dolog, ha úgy tetszik. A határidővel van leginkább bajom. Hogyha emelünk és ilyen nagy százalékkal emelünk, 15%-kal, akkor azt tegyük meg mondjuk január elsejével, vagy tegyük meg úgy, hogy egyébként kettéosszuk 7.5-7.5%-kal, de semmiképp sem úgy, hogy most hirtelen június 26-án döntünk arról, hogy július elsején kevesebb, mint egy hét múlva már a magasabb bérleti díj fog ketyegni. Ezek az emberek, akik itt laknak ezekben a bérlakásokban, kis keresetű emberek túlnyomó részben és Őnekik be kell osztani a havi fizetésüket. Lehet, hogy már félretettek egy kis pénzt nyaralásra, félretettek egy kis pénzt arra, hogy majd, ha jön az iskolakezdés, akkor meg lehessen venni a különböző dolgokat ennek kapcsán és lehet, hogy ezt a megtakarított kis pénzüket kell majd feláldozni most a megemelt bérleti díjra, mert hirtelen derült égből villámcsapásként 15%-kal megemelkedik a bérleti díjuk. Ugye a bérlők nem tudtak erről szerintem semmit az elmúlt időszakban, hogy ezt tervezgeti az önkormányzat stb. Tehát Őnekik ez egy váratlan dolog lesz és szerintem tisztességtelen eljárás az, hogy ilyen gyorsan döntünk, és már július elsejétől 15%-kal megemeljük a bérleti díjakat. Ezért arra kérem a közgyűlést, hogy ne fogadja el ezt az előterjesztést. Köszönöm szépen.

**Horváth Jácint:** Köszönöm szépen. Dr. Schauta Marcell következik.

**Dr. Schauta Marcell:** Az egyik az, hogy mondom, tehát a lakástörvény világos ilyen szempontból, és szociális alapú és költségelvű bérletről beszél, az mellett, hogy most bevezetjük ugye a piaci alapot. Nem szociális bérlakások vannak, hanem önkormányzati lakásszerű ingatlanok. Az, hogy ki mennyi bérleti díjat fizetett eddig, azt a jövedelemviszonya határozta meg, azt minden évben felül kellett vizsgálni. Tehát ha valakinek nőtt a jövedelme, akkor korántsem biztos, hogy korábban szociális alapon bérelte, hogy a következő évben se. Tehát ha emelkedett a jövedelme, akkor átkerülhetett költségelvű bérlővé. Tehát ez nem a lakás határozza meg, hogy szociális alap vagy költségelv. Az, hogy mennyire emelkednek és hogy mikor. Általában nyáron szoktak bérleti díjat emelni, mert a téli szezonban a magas rezsiköltség miatt megterhelőbb. Tehát ez, hogy nyáron emelünk bérleti díjat, ez inkább azt a célt szolgálja, hogy ilyenkor kisebbek a terhek a bérlőknél is, és így valószínűleg nem éri őket …(mikrofon nélkül beszél, nem érthető, hogy mit mond) ….anyagilag se annyira terheli meg, minthogyha, mint ahogy Bizzer András, ahogy mondta, mintha január elsején emeltük volna föl. Másrészt ugyanúgy, ahogyan a szociális intézményeknél, az önkormányzati bérlakásoknál is évente legalább el kéne végezni az önköltség-számítást a bérlakásoknál, hogy arra az évre, a következő évre meg lehessen állapítani a bérleti díjakat. Ez többször elmaradt, a Covid miatt amúgy se lehetett bérleti díjakat emelni, úgyhogy nagyon el vagyunk maradva. Tehát ez is most csak egy kisebb korrekció és még messze vagyunk attól, hogy a költségelvű bérleti díjat fizessék azok, akik költségelvű …(mikrofon nélkül beszél, nem érthető, hogy mit mond)

**Horváth Jácint:** Köszönöm szépen. Dr. Fodor Csaba.

**Dr. Fodor Csaba:** Köszönöm szépen. Tisztelt közgyűlés! Ez az anyag eléggé részletesen taglalja, hogy miért is kell ezt a lakbéremelést végrehajtani és egyébként kitekintést ad. Ha meg tetszettek nézni, bizonyára látták, hogy Zalaegerszeg, Kaposvár, Szekszárd, Tatabánya, ott körülbelül milyen bérleti díjak vannak. De hogy mindenki értse, aki bennünket figyel, a mai számok, az átlagos bérleti díjat mondom, az összkomfortos lakások esetében, az 38.800 Ft, ezt emeljük meg 15%-kal és így lesz 44.620 Ft. Tehát én azt gondolom, de ha csak 40.000 Ft-ot számolunk, akkor az 6000 Ft-os lakbéremelést jelent. Tehát azt gondolom, hogy ma Nagykanizsán azért 44.000 Ft-ért, vagy 46.000 Ft-os albérlet, egy 50 m2-es lakásról beszélek, inkább szociális jellegű még így is, mint költségalapú. Azt pedig a Schauta elnök úr elmondta, hogy mért? Ne feledjük még, költségalapúnak még így sem, de törekszünk arra, hogy megfeleljünk a jogszabályoknak, és mindemellett megpróbálunk olyan módosításokat végrehajtani, amelyek polgármester úr kérésének megfelelően a szociális szempontokat messzemenően figyelembe veszi. Ezért került megállapításra, hogy a szociális bérlakások díja nem változik, a költségalapú lakások díja, függetlenül attól valóban, hogy 40% fölött kellene emelni, hogy megfeleljünk a jogszabálynak, mégis azt gondoltuk, hogy a 15% az a mérték, ami egy kicsit enyhíti a vagyongazdálkodás és az önkormányzat terheit a lakásingatlan fenntartása tekintetében. Más oldalról olyan nem túlzó emelés, amelyet függetlenül attól, amit Bizzer képviselő úr itt felvázolt, hogy a családok ezt ne tudnák elviselni. Díjemelés soha nem jön jókor. Év elején sem jön jókor, mert akkor közeleg a húsvét, év végén meg közeleg a karácsony, nyáron meg a nyár, tehát az meg egyébként is. Ki az, aki többet szeretne fizetni bármikor is, bármiért is, beleértve engem is természetesen, mint amit az ember megszokott. Tehát ez egy normális emberi reakció, de a költségalapúnál a polgármester úr kérésére ezek a szociális szempontok még mindig figyelembevételre kerültek. Természetesen az, hogy most ezeket a számokat ismerve, itt a piaci bérleti díj, ha 200%-kal nézzük, akkor nyolcvanvalahányezer forint egy 50 m2-es összkomfortos lakásnak az átlagos díja, tehát a körül lesz. Én azt gondolom, még az sem, még az sem túlzó a jelenlegi piaci körülményeket ismerve. Tehát én azt látom, hogy az előterjesztés egy tisztességes, korrekt munka volt, ebben mind a hivatali kollégák, mind pedig a Vagyongazdálkodás Zrt. munkatársai körültekintően elvégezték a munkát, és egy tisztességes előterjesztést tettek ide le elénk, amit én is kérek, hogy szíveskedjenek megszavazni. Köszönöm szépen.

**Horváth Jácint:** Köszönöm szépen. Köszönöm én is az alapos előkészítő munkát. Ha megnézik és elolvassák a rendelet indoklást látják, illetve a felvezetését. Azért hadd mondjak a nézők számára is akkor egy-két példát. Konkrét lakásokon levezettük egy táblázatban az előterjesztésben, hogy hogy nézne ki a háromfajta kategória csak hogy a nézők is tisztában legyenek és a város lakossága is tisztában legyenek, milyen számokról beszélgetünk. Nézzünk egy 54 m2-es Kazanlak körúti lakást. 54 m2, ez egy összkomfortos lakás, ha ezt szociális alapon adjuk ki, akkor 30.000 Ft-ért tudja bérbe venni a bérbe vevő, ha ezt költségalapon, már az új számok alapján költségalapon adjuk ki, akkor 49.410 Ft-ért, tehát egy 54 m2-es Kazanlak körúti lakás nem kerül 50.000 Ft-ba az egész és piaci alapon pedig 98.820 Ft lenne ennek az ára, tehát azt gondolom, hogy ez még mindig a piac alatt van. Nézzünk akkor még egyet, egy Platán sort nézzünk mondjuk meg, ahol egy 45 m2 komfortos lakást fogunk nézni. A komfortosság azért érdekes, mert ez torzítja, vagy hát ugye csökkenti a kiadandó árat, tehát a már korábban említett árból még le jön további ár, tehát egy 45 m2-es Platán sori lakás, új lakást, ha valaki szociális alapon vesz igénybe, 23.800 Ft-ot fizet, ha költségalapon, akkor nem fizet 40.000 Ft-ot, 39.100 Ft-ot fizet érte, egy 45 m2-es lakásért és ha ezt piaci alapon kapja meg, akkor is csak 78.000 Ft fizet érte. Tehát azért valljuk meg, messze-messze vagyunk mi a piaci viszonyoktól, még ezen árak tekintetében és nagyon-nagyon sokan boldogok lennének, hogyha ilyen árakon tudnának lakást bérelni a kiskeresetűek is. És látjuk azt, hogy mellette nekünk az önkormányzat érdekeit is nézni kell folyamatosan. Dr. Fodor Csaba.

**Dr. Fodor Csaba:** Csak kiegészítés, hogy ezt tessék úgy számolni, hogy ebből még, ebből a befolyt bérleti díjból, még a Vagyongazdálkodás Zrt. a tulajdonosra eső közös költségi hányadat befizeti. Tehát a felújítási pénzeket, ha netán felújították az ingatlant, szigeteléssel látták el, nyílászáró stb., stb., stb., és erre a társasház a szokásos gyakorlatnak megfelelően hitelt vett föl, akkor a hiteltörlesztési része is az önkormányzatot terheli, illetve a vagyongazdálkodást. Tehát van ahol, nem mindenhol, de van olyan hely, ahol ez 10-15.000 Ft-ot jelent havonta, tehát ebből a díjból még az levonandó, azt nem a bérlőnek kell fizetni. Tehát azért én azt gondolom, hogy megkíséreltük ezeket a szociális alapokat amennyire lehetséges, azzal figyelembe venni. Köszönöm szépen.

**Horváth Jácint:** Köszönöm szépen. Több hozzászólást nem látok, a vitát lezárom. Szavazásra bocsátom a rendeleti javaslatot. Módosító javaslat nem hangzott el konkrét, úgyhogy azt nem tudok feltenni most szavazásra, úgyhogy a rendeletről fogunk szavazni az előterjesztés szerint.

**Bizzer András képviselő szavazata: „*Nem*”.**

**Horváth Jácint:** Köszönöm szépen.

A közgyűlés 8 igen és 6 nem szavazattal a javaslatot elfogadja és a következő rendeletet alkotja:

**24/2025.(VI.30.) számú rendelet**

Nagykanizsa Megyei Jogú Város Önkormányzatának Közgyűlése megalkotja 24/2025.(VI.30.) önkormányzati rendeletét a lakások bérleti díjáról szóló 32/2023. (IX. 29.) önkormányzati rendelet módosításáról.

(A rendelet a jegyzőkönyvhöz mellékelve.)

1. **Javaslat a polgármester és az alpolgármesterek illetményének, tiszteletdíjának és költségtérítésének megállapítására (írásban)**

**Előterjesztők: dr. Gyergyák Krisztina jegyző**

 **Horváth Jácint polgármester**

**Horváth Jácint:** Ugye a jogszabály szerint be kell hoznunk ezt, mert egy felsőbb törvény mondja meg, a helyi önkormányzatokról szóló törvény ezt a díjmegállapítást és eszerint korrigáljuk mi is a díjakat, illetve ez korrigálja a képviselői díjakat is. Balogh László az első hozzászóló.

**Balogh László:** Tisztelt polgármester úr, tisztelt közgyűlés! A tisztánlátás végett néhány mondatot hadd szóljak az előterjesztés kapcsán. Örülök mások jó fizetésének, meg persze a sajátomnak is, tehát nem valamiféle sértettség szól. De szeretném elmondani a következőt. Önök, amikor hasonló helyzet volt, akkor ez az előző ciklusban ugye volt 1.000.000 Ft-os bruttó polgármesteri fizetés és azt valamikor a ciklus közepén felemelték 1.300.000 Ft bruttó fizetésre. Ezt önök háromszor nem szavazták meg, pedig törvényszerintiség alapján hát itt nincs apelláta. Én sem fogok ellenkezni polgármester úr aktuális fizetésemelése kapcsán, ami 3.000.000 Ft fölé viszi az ő fizetését. De ezt a fajta múltba nézést mégiscsak hadd mondjam el, hogy Önök háromszor ezt nem szavazták meg a hasonló helyzetben a polgármester és alpolgármester fizetését és aztán végül is a kormányhivatal kötelezte Önöket és akkor kiegyenesedtek a dolgok. Nem is a magam dolgával akarok én itt foglalkozni, hanem Bizzer András akkori alpolgármester úr fizetésével, amelyet Önök egyértelműen 70%-ra raktak, akármi is történhetett ennek kapcsán. Ugye itt van ez az alpolgármestereket illetően van ez a 70 és 90% közötti megállapítási lehetőség, amely kapcsán most Önök mind a két alpolgármester esetén, a részletszabályokat most nem emlegetjük fel, de a 90%-kal élnek. Megtehetik és nem is ezen vagyok most fennakadva, hanem a történetiség végett emlékeztetek. Emlékeztetek és épp ezért… (mikrofon nélkül beszél, nem érthető, hogy mit mond)

**Balogh László:** Még egyszer… van, nem akár, van módosító javaslatom a Bizarr András alpolgármester úr esete kapcsán. Én az 1-es pontot illetően természetesen igennel fogok szavazni Horváth Jácint úr esetén. Viszont a 2-es, 3-as, 4-es, 5-ös pontok kapcsán a beterjesztett 90%-ot úgy lehet értelmezni az én módosításom alapján, hogy ennek a 7/9-ed része, vagyis a 70%-nak megfelelő összeg szerepeljen. Nem fogják elfogadni, de azt gondolom, hogy ennyit a múltból kiindulva megtehetek. És emlékeztetek arra, ez egy komoly sarokszám, és most nem kívánok oda-vissza dobálózni ezzel, de 110 millió Ft-ba kerül a polgármester és a két alpolgármester fizetése évente a városnak. Ez akár így van rendjén, de nem baj, ha tudunk róla. Köszönöm. Ennyi. Tehát az első pontot igennel fogom megszavazni, a 2-es, 3-as, 4-es, 5-ös határozati javaslati pontoknál pedig az a módosításom, hogy az ott szereplő összegek 7/9-ed részét vegyük. Köszönöm szépen.

**Horváth Jácint:** Köszönöm szépen. Dr. Károlyi Attila elnök úr következik.

**Dr. Károlyi Attila:** Köszönöm a szót Polgármester úr, csak egy mondatot szeretnék mondani. Az Önök párttársai, Szita úr és Navracsics úr találták ezt ki. Tessék nekik címezni ezt a fizetésemelést, polgármesterit.

**xy:** (mikrofon nélkül beszél)

**Dr. Károlyi Attila:** Hát ez nem vita, ez tény, csak tudják azok is, akik Önt hallgatták.

**Horváth Jácint:** Valóban legfelsőbb jogszabály alapján működik ez a dolog. Bizzer András képviselő úr.

**Bizzer András:** Tisztelt Polgármester úr, tisztelt közgyűlés! Azért ez nem egészen így van. Tehát a polgármester esetén tényleg így van, hogy nem tudunk mit tenni, meg kell szavazni, amit itt elénk hoztak. Én is meg fogom szavazni és kérem is, hogy az 1-es pontról külön szavazzunk. Tehát ez a törvény, ezt be kell tartani. De azért az alpolgármesterek esetében a közgyűlésnek van mérlegelési jogköre, 70 és 90% között ugye a polgármester fizetéséhez viszonyítva. Itt nem ez volt a divat egyébként a korábbi ciklusokban, hogy 90%-os alpolgármesteri fizetések legyenek. Ezt a divatot Önök vezették be, és ez egy rossz gyakorlat. Látható a polgármester előterjesztésén, hogy nem kívánja korrigálni ezt a rossz gyakorlatot. Úgy látszik, hogy ilyen gazdag város Nagykanizsa, hogy az amúgy is magas polgármesteri fizetéshez képest két alpolgármestert lehet tartani és mind a két alpolgármesternek 90%-os maximális fizetést lehet adni. És ezt most sem akarja korrigálni, hogyha legalább egy gesztust tenne a korrigálás irányába, akkor most azt javasolta volna, hogy az alpolgármesterek fizetése semmit ne emelkedjen. Mondjuk ne is csökkenjen, de ne is emelkedjen. De hát nem látok ilyen javaslatot. Tehát Ő nem akarja korrigálni a korábbi hibáit. Úgy látszik, hogy tényleg gazdag város Nagykanizsa, tehát nem értem, amikor arról beszélnek, hogy ilyen kormányzati elvonás, meg olyan kormányzati elvonás. Azért én elég magas összegnek tartom azt, hogy a három felsővezető Nagykanizsán, a polgármester és a két alpolgármester bérezése éves szinten most már 110 millió Ft-ot fog jelenteni. Ugye ez a 100 millióról emelkedik fel most 110 millióra. És ezt én soknak tartom és csak felteszem a költői kérdést, hogyha ezt a 110 millió Ft-ot le tudnánk valahogy felezni, lenne mondjuk 55-60 millió csak, akkor a maradék pénzből hány önkormányzati bérlakást lehetne felújítani, kérdezem én.

**Horváth Jácint:** Egy dolgot ne felejtsen el képviselőtársam és Balogh László és Bizzer András is, hogy ezzel nemcsak a polgármester, alpolgármester, hanem a képviselőké is emelkedik. És szerintem az arányokat meg kell tartanunk a kettő között. Majd, ha a képviselők is úgy lesznek, akkor alpolgármestereknél is úgy lehet talán. Én azt gondolom, hogy nem csak a polgármester és alpolgármesterek fizetése fog július elsejétől emelkedni, hanem a képviselők tiszteletdíja is. És akkor ez hozzátartozik ehhez a dologhoz. És azt gondolom, hogy a két alpolgármester amennyi munkát ebbe belefektet, mert én látom, hogy mennyit fektet bele, az bőségesen lefedi ezt a díjat. Úgyhogy a vitát lezárom, és a módosító javaslatról szavaztatok, amit Balogh László tett fel a 2-es és 5-ös pontok tekintetében a 90-ről 70-re történő módosítás.

**Bizzer András képviselő szavazata: „*Igen*”.**

**Horváth Jácint:** Köszönöm.

A közgyűlés 6 igen és 8 nem szavazattal a javaslatot nem fogadja el.

**105/2025.(VI.26.) számú határozat**

Nagykanizsa Megyei Jogú Város Közgyűlése **nem fogadja el** Balogh László képviselő azon javaslatát, hogy az alpolgármesterekilletményének összegét a polgármester illetményének 70 %-a szerinti összegben állapítsa meg.

**Horváth Jácint:** Most pedig arról szavazunk, hogy az 5 pontot egybe szavaztassam-e. Én azt javaslom, hogy a módosítás arról hangzott el, hogy külön szavazzunk. Én ezt nem támogatom. Kérem, szavazzunk az egyben szavazásról.

**xy:** (mikrofon nélkül beszél)

**Horváth Jácint:** A módosító javaslat arról szól, hogy külön szavazunk. Aki támogatja, hogy külön szavazzunk, az igennel szavazzon.

**Bizzer András:** Igen, csak én hozzáteszem, szerintem ehhez jogunk van, mint képviselőknek, hogy külön kérjük a szavazást!

**Horváth Jácint:** Olvassa el az SZMSZ-t képviselőtársam. Köszönöm szépen.

**xy:** (mikrofon nélkül beszél)

**Horváth Jácint:** Kérheti természetesen, kérje.

**xy:** (mikrofon nélkül beszél)

**Horváth Jácint:** Meg lehet szavazni, mindjárt.

**Bizzer András képviselő szavazata: „*Igen*”.**

**Horváth Jácint:** Köszönöm szépen.

A közgyűlés 3 igen, 8 nem és 3 tartózkodással a javaslatot nem fogadja el.

**106/2025.(VI.26.) számú határozat**

Nagykanizsa Megyei Jogú Város Közgyűlése **nem fogadja el** Bizzer András képviselőnek a „*Javaslat a polgármester és az alpolgármesterek illetményének, tiszteletdíjának és költségtérítésének megállapítására”*előterjesztéssel kapcsolatos azon javaslatát,hogy az előterjesztés szerinti határozati javaslatról pontonként külön-külön szavazzanak.

**Horváth Jácint:** Egybe teszem fel szavazásra az 5 pontot. Kérem, szavazzunk.

**Bizzer András:** Így, hogy egyben szavaztak polgármester úr, nem.

**Bizzer András képviselő szavazata: „*Nem*”.**

**Horváth Jácint:** Köszönöm szépen.

A közgyűlés 8 igen és 6 nem szavazattal javaslatot elfogadja és a következő határozatot hozza:

**107/2025.(VI.26.) számú határozat**

Nagykanizsa Megyei Jogú Város Közgyűlése

1. megállapítja, hogy a Magyarország helyi önkormányzatairól szóló 2011. évi CLXXXIX. törvény 71. § (2) és (6) bekezdéseiben foglaltaknak megfelelően Horváth Jácint polgármestert 2025. július 01. napjától havi bruttó 3.003.100.-Ft összegű illetmény illeti meg, havi költségtérítése 2025. július 01. napjától 450.465.-Ft, mely az illetménye 15 %-ának megfelelő összeg.

Felkéri a jegyzőt a szükséges intézkedések megtételére.

**Határidő: 2025. július 01.**

**Felelős: dr. Gyergyák Krisztina jegyző**

(Operatív felelős: dr. Termecz Marianna aljegyző)

1. dr. Fodor Csaba, a közgyűlés tagjai közül választott főállású alpolgármester havi bruttó illetményét a Magyarország helyi önkormányzatairól szóló 2011. évi CLXXXIX. törvény 80. § (1) bekezdése alapján 2025. július 01. napjától 2.702.800.-Ft összegben állapítja meg, felkéri a polgármestert, hogy az alpolgármester foglalkoztatási jogviszonyával kapcsolatos munkáltatói intézkedést tegye meg.
2. megállapítja, hogy dr. Fodor Csaba, a közgyűlés tagjai közül választott főállású alpolgármester a Magyarország helyi önkormányzatairól szóló 2011. évi CLXXXIX. törvény 80. § (3) bekezdése alapján 2025. július 01-től havonta illetménye 15 %-ában meghatározott 405.420.-Ft összegű költségtérítésre jogosult.

**Határidő: 2025. július 01.**

**Felelős: Horváth Jácint polgármester**

(Operatív felelős: dr. Termecz Marianna aljegyző)

1. dr. Tóth – Bagó Mónika, nem a közgyűlés tagjai közül választott társadalmi megbízatású alpolgármester havi tiszteletdíját a Magyarország helyi önkormányzatairól szóló 2011. évi CLXXXIX. törvény 80. § (2) bekezdése alapján 2025. július 01. napjától bruttó 1.351.395.-Ft összegben állapítja meg, felkéri a polgármestert a szükséges munkáltatói intézkedések megtételére.
2. megállapítja, hogy dr. Tóth – Bagó Mónika, nem a közgyűlés tagjai közül választott társadalmi megbízatású alpolgármester a Magyarország helyi önkormányzatairól szóló 2011. évi CLXXXIX. törvény 80. § (3) bekezdése alapján 2025. július 01. naptól havonta tiszteletdíja 15 %-ában meghatározott 202.709.-Ft összegű költségtérítésre jogosult.

**Határidő: 2025. július 01.**

**Felelős: Horváth Jácint polgármester**

(Operatív felelős: dr. Termecz Marianna aljegyző)

1. **Javaslat önkormányzati intézmények magasabb vezetői illetményének, munkabérének megállapítására (írásban)**

**Előterjesztő: Horváth Jácint polgármester**

**Horváth Jácint:** Áttekintettük a cégek és intézmények vezetői díjazását és úgy láttuk, hogy az intézmények vezetői egyes esetekben jelentősen elmaradnak a cégektől, meg egymástól is. Ezért ennek korrekciójára tettünk javaslatot néhány intézmény esetében. Nem mindenhol, van, ahol ugye központi szabályok szabályozzák ezt, ott ez nagyjából rendben volt, én úgy gondolom, és rendben van, de a Kanizsai Kulturális Központ, a Turisztikai Hivatal, a Thury György Múzeum, Halis István Városi Könyvtár és a Gyermekjóléti Központ esetében a korrekcióra tettünk javaslatot béremelésre, mert azt gondolom, hogy az intézményvezetők igenis megérdemlik a munkájuk, illetve az általuk vezetett és felelősségi körbe tartozó intézmények kapcsán. A vitára térünk rá. Balogh László az első hozzászóló.

**Balogh László:** Tisztelt Polgármester úr, tisztelt közgyűlés! Előre mondom, igennel támogatom a javaslatot és nem a vita végett szólok, hanem egy gondolat erejéig. Ez egy gáláns javaslat, rendjén van, mert a vezetőket megfelelően kell honorálni, ez így van. Viszont hadd emlékeztessek arra, hogy remélem azt, hogy az intézményi dolgozókra is adott esetben tudunk gondolni. Pillanat, igen. Tehát remélem azt, hogy a dolgozókra is majd fogunk gondolni adott esetben. Hadd emlékeztessek ismét, tudom, hogy ezen már túl vagyunk, de a szociális terület dolgozóira és nem mondok el olyan tény adatokat, ami az előzőleg, az előző előterjesztésben előjött, mert itt most másról van szó. Viszont egyértelműen megfogalmazható, hogy nem panaszkodhat az ÉVE Frakció, a városvezető frakció a város nehéz helyzetére, mert hiszen van pénz arra, hogy visszajelezzünk ilyen esetekben és más esetekben is, úgyhogy figyelmeztetni szeretnék csak arra, hogy talán még sincs olyan nehéz helyzetben a város, mint ahogy Önök mondják, Tisztelt ÉVE Frakció! Köszönöm.

**Horváth Jácint:** Szabó Szilárd a következő hozzászóló.

**Szabó Szilárd:** Köszönöm a szót. Nem tudom, működik? Jó, köszönöm. Én csak annyit szeretnék hozzátenni, mint amit gyakorlatilag az összes ilyen béremeléses, jutalmas és egyéb közgyűlési anyagoknál és döntéseknél, hogy alapvetően valamivel egyet tudok érteni, valamivel nem. A jelen előterjesztést tekintve, azzal nem tudok azonosulni, hogy azért aránytalanságot érzek, ugyanis az egyik intézménynek a működését, annak a vezetését, annak a felelősségteljességét és még lehetne sorolni, azért nem lehet az intézményeket egy kalap alá venni és ezáltal a vezetői díjazásokat sem húznám ennyire össze. Nem akarok konkrétumokat mondani és egy intézményt, illetve vezetőjét sem kiemelni, de úgy gondolom, hogy azért az arányokat, meg valamilyen szintű arányosságot lehetett volna tartani. Alapjába véve támogatom természetesen, hogy ezen a vonalon is a béremelések megtörténjenek, viszont azt is mindenképpen ki kell emelnem, hogy az elmúlt évekbeli ÉVE döntések alapján azért nagy kontraszt van a megállapított bérek, fizetésemelések tekintetében és a tekintetben, hogy polgármester úr számtalanszor az elmúlt ciklusban is, a kampányban is, hogy kivéreztetett város vagyunk. Tehát azért ez a város nincs kivéreztetve, ahol ilyen tisztességes béreket és fizetésemeléseket és jutalmakat lehet évről évre megállapítani és adni a dolgozóknak, természetesen nem érdemtelenül sok esetben. Viszont jó néhány helyen jó lenne látni, hogy a megemelt bérek mögött, ugyanilyen teljesítmény is megmutatná magát. Reméljük, így lesz a jövőben. Köszönöm a szót.

**Horváth Jácint:** Köszönöm szépen. Lehet differencia, van is differenciálás, hogyha a többi intézményt is megnéznénk, egyébként Önök vezették be ezt az egységeset, tehát annak idején, mi ezt visszük tovább javarészt és megvizsgáltuk mi is, vagy a létszám, vagy a felelősségi kör más, mi is más egy-egy intézménynél. Van, ahol több a létszám, de kisebb a felelősségi kör, van, ahol pedig kevesebb a létszám, de több a felelősségi kör, vagy nagyobb vagyonnal gazdálkodik, vagy nagyobb vagyon van az intézménynél. Tehát mindig-mindig más a mérlegelési szempont. Ezért döntöttünk úgy, hogy egységes módon, mert mindenhol valamiben kitűnik az adott intézmény. Vagy a foglalkoztatottak számában, vagy a felelősségben. De, azt azért el kell mondanom, hogyha egy várostól egy-másfél milliárd Ft-ot elvisznek, akkor miért ne mondhatjuk azt, hogy kivéreztetik. Még ha az embereinket meg is szeretnénk becsülni és meg is becsüljük, mert ez prioritás számunkra, mert azt gondolom, hogy egy város akkor tud jól működni, ha jó kollégákkal tud dolgozni, a jó kollégákat pedig meg kell fizetni. A piaci bérekhez képest messze vagyunk még mindig a vezetői bérektől. A piaci vezetői bérek és az itteni vezetői bérek még mindig messze vannak egymástól, én azt gondolom. Ez az egyik hozzászólás ehhez. A másik pedig a szociális szférára utalt Balogh László képviselőtársam, és igen, figyelünk, odafigyelünk, mind a szociális intézményünk, mind a Család- és Gyermekjóléti Szolgálat esetében úgy gazdálkodtunk, mert látjuk azt pontosan, hogy bérezésben le vannak maradva a többiektől, hogy félévkor már tudunk egyhavi pluszt adni minden dolgozónak e 2 intézménynél, és remélem, hogy az év végén is sikerülni fog. Úgyhogy jelen pillanatban így állunk és igyekszünk tartani azt az ígéretet, amit az év elején tettünk e tekintetben. Köszönöm szépen. A vitát lezárom, kérem szavazzunk az előterjesztésről.

**Bizzer András képviselő szavazata: „*Igen*”.**

**Horváth Jácint:** Köszönöm.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**108/2025.(VI.26.) számú határozat**

Nagykanizsa Megyei Jogú Város Közgyűlése

1. a Nagykanizsai Turisztikai Hivatal és Információs Iroda irodavezetőjének, Bali Veronikának illetményét 2025. július 1. napjától bruttó 800.000.-Ft/hó összegben állapítja meg, amely tartalmazza a magasabb vezetői pótlékot, valamint az egyéb illetménypótlékokat is.

A közalkalmazottak jogállásáról szóló 1992. évi XXXIII. törvény 70. § (2) bekezdés a) pontja, továbbá a 77/1993. (V. 12.) Korm. rendelet 10/A. § (1) bekezdés a) pontja magasabb vezetői pótlékát bruttó 100.000.-Ft-ban határozza meg.

Felkéri a polgármestert, hogy a szükséges munkáltatói intézkedéseket tegye meg.

**Határidő: 2025. július 15. (átsorolás elkészítése)**

**Felelős: Horváth Jácint polgármester**

(Operatív felelős: Dr. Gyergyák Krisztina jegyző)

1. a Kanizsai Kulturális Központ igazgatójának, Kovácsné Mikola Máriának munkabérét 2025. július 1. napjától bruttó 950.000.-Ft/hó összegben állapítja meg, amely tartalmazza a magasabb vezetői pótlékot is.

Felkéri a polgármestert, hogy a szükséges munkáltatói intézkedéseket tegye meg.

**Határidő: 2025. július 15. (átsorolás elkészítése)**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. a Thúry György Múzeum igazgatójának, Dr. Száraz Csillának munkabérét 2025. július 1. napjától bruttó 950.000.-Ft/hó összegben állapítja meg, amely tartalmazza a magasabb vezetői pótlékot is.

Felkéri a polgármestert, hogy a szükséges munkáltatói intézkedéseket tegye meg.

**Határidő: 2025. július 15. (átsorolás elkészítése)**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. a Halis István Városi Könyvtár igazgatójának, Benke Dánielnek munkabérét 2025. július 1. napjától bruttó 950.000.-Ft/hó összegben állapítja meg, amely tartalmazza a magasabb vezetői pótlékot is.

Felkéri a polgármestert, hogy a szükséges munkáltatói intézkedéseket tegye meg.

**Határidő: 2025. július 15. (átsorolás elkészítése)**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. a Nagykanizsai Család- és Gyermekjóléti Központ intézményvezetőjének, Mészáros Adrienn-nek illetményét 2025. július 1. napjától bruttó 950 000.-Ft/hó összegben állapítja meg, amely tartalmazza a magasabb vezetői pótlékot, valamint az egyéb illetménypótlékokat is.

A közalkalmazottak jogállásáról szóló 1992. évi XXXIII. törvénynek a szociális, valamint a gyermekjóléti és gyermekvédelmi ágazatban történő végrehajtásáról szóló 257/2000. (XII. 26.) Korm. rendelet 4. melléklete alapján az intézményvezető vezetői pótléka 45 000 Ft/hó, a 5. melléklete szerint szociális ágazati összevont pótléka 158 000 Ft/hó.

Felkéri a polgármestert, hogy a szükséges munkáltatói intézkedéseket tegye meg.

**Határidő: 2025. július 15. (átsorolás elkészítése)**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. **Javaslat a Via Kanizsa Városüzemeltető Nonprofit Zrt.-vel kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívott: Szabó István vezérigazgató**

**Horváth Jácint:** Ugye itt az átszervezésekből fakadóan üzleti terv módosításra kerül sor azzal, hogy az informatikai rész tulajdonképpen július elsejétől bekerül a polgármesteri hivatalba. Kérdezem, hogy ehhez van-e képviselőtársaimnak hozzászólás? Nincs. Akkor szavazásra bocsátom az előterjesztést.

**Bizzer András képviselő szavazata: „*Igen*”.**

**Horváth Jácint:** Köszönöm.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**109/2025.(VI.26.) számú határozat**

Nagykanizsa Megyei Jogú Város Közgyűlése a Via Kanizsa Nonprofit Zrt.2025. évi üzleti terv 1. számú módosítását 1 540 306 e Ft árbevétellel és 0 e Ft adózott eredménnyel elfogadja, valamint felhatalmazza a polgármestert a jelen előterjesztéshez ***2. számú mellékletként*** csatolt városüzemeltetés finanszírozási szerződés 1. számú módosításának aláírására.

**Határidő: 2025. július 15.**

**Felelős: Horváth Jácint polgármester**

(Operatív felelős: Tárnok Ferenc osztályvezető)

1. **Javaslat a Kanizsa Aréna Üzemeltető Nonprofit Kft.-vel „v.a.” kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívott: Karácsony Károly végelszámoló**

**Horváth Jácint:** Itt ennek a hosszú folyamatnak a lezárásáról van szó. Kérdezem van-e hozzászólás, kérdés, észrevétel? Sokszor beszéltünk már róla, amennyiben nincs, akkor a határozati javaslat szerint szavazásra bocsátom.

**Bizzer András képviselő szavazata: „*Nem*”.**

**Horváth Jácint:** Köszönöm.

A közgyűlés 8 igen és 6 nem szavazattal a javaslatot elfogadja és a következő határozatot hozza:

**110/2025.(VI.26.) számú határozat**

Nagykanizsa Megyei Jogú Város Közgyűlése

1. a Kanizsa Aréna Üzemeltető Nonprofit Kft. „v.a.” 2024. május 23. – 2025. május 15. időszakról szóló egyszerűsített mérlegbeszámolóját 15 898 e Ft mérlegfőösszeggel, és – 3 671 e Ft adózott eredménnyel (veszteséggel) elfogadja.
2. a Kanizsa Aréna Üzemeltető Nonprofit Kft. „v.a.” zárómérlegét, a felügyelőbizottság jelentését, a könyvvizsgáló jelentését, a vagyonfelosztási javaslatát és a záró adóbevallásait a jelen előterjesztés mellékletében foglaltak szerint elfogadja.
3. a végelszámoló köteles a felosztott vagyont a cég törlésére vonatkozó cégbírósági végzés kézhezvételét követően 8 (nyolc) napon belül kiadni Nagykanizsa Megyei Jogú Város Önkormányzata részére
4. megállapítja, hogy a Kanizsa Aréna Üzemeltető Nonprofit Kft. „v.a.” 2023. május 23. kezdőnappal elhatározott végelszámolása 2025. május 15. napjával befejeződött.
5. a végelszámolót – aki a feladatát a megválasztásakor hozott döntésnek megfelelően ingyenes látta el – tisztségéből felmeneti azzal, hogy utókötelezettségként köteles eljárni a cég megszűnésével kapcsolatos hatósági bejelentések megtétele iránt, kérni a cég törlését a cégbíróságtól, az adóhatósági ellenőrzések során együttműködni és a cég iratait bemutatni, valamint intézkedni a felosztható vagyon kifizetéséről a tulajdonos felé a vagyonfelosztási döntésnek megfelelően.
6. dönt arról, hogy az iratanyag őrzésére vonatkozó kötelezettséget a Kanizsa Sportlétesítmény Üzemeltető Nonprofit Kft. teljesíti ingyenesen.
7. dönt Szabó Szilárd Felügyelő Bizottsági elnök, Dr. Erdős László és Tóth Nándor Felügyelő Bizottsági tagok felmentéséről, a KRIBE-AUDIT Szolgáltató Kft. könyvvizsgáló megbízásának megszüntetéséről.

**Határidő(cégbírósághoz törlési kérelem benyújtására): 2025. 07.15.**

**Felelős: Horváth Jácint polgármester**

(Operatív felelős: Karácsony Károly végelszámoló)

1. **Javaslat a Viridis-Pannonia Nonprofit Kft.-vel, a Netta-Pannonia Kft.-vel és Futurus-Pannonia Nonprofit Kft.-vel kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívott: Áfra Barnabás ügyvezető**

**Horváth Jácint:** Az anyaghoz kiegészítés került feltöltésre. Van-e kérdés, kiegészítés? Technikai jellegű. Nincs, akkor kérem, szavazzunk az előterjesztésről.

**Bizzer András képviselő szavazata: „*Igen*”.**

**Horváth Jácint:** Köszönöm.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**111/2025.(VI.26.) számú határozat**

Nagykanizsa Megyei Jogú Város Közgyűlése

1. a Netta-Pannonia Környezetvédelmi Korlátolt Felelősségű Társaság módosításokkal egységes szerkezetbe foglalt – az előterjesztéshez 1. számú mellékletként csatolt - Alapító Okiratát jóváhagyja. Felhatalmazza a polgármestert a módosításokkal egységes szerkezetbe foglalt Alapító Okirat aláírására.

Határidő: 2025. július 31.

Felelős: Horváth Jácint polgármester

(Operatív felelős: Áfra Barnabás ügyvezető)

1. a Futurus-Pannonia Hulladékgazdálkodási Közszolgáltató Nonprofit Korlátolt Felelősségű Társaság módosításokkal egységes szerkezetbe foglalt – az előterjesztéshez 2. számú mellékletként csatolt - Alapító Okiratát jóváhagyja. Felhatalmazza a polgármestert a módosításokkal egységes szerkezetbe foglalt Alapító Okirat aláírására.

Határidő: 2025. július 31.

Felelős: Horváth Jácint polgármester

(Operatív felelős: Áfra Barnabás ügyvezető)

1. a Viridis-Pannonia Hulladékgazdálkodási Közszolgáltató Nonprofit Korlátolt Felelősségű Társaság módosításokkal egységes szerkezetbe foglalt – az előterjesztéshez 3. számú mellékletként csatolt - Alapító Okiratát jóváhagyja. Felhatalmazza a polgármestert a módosításokkal egységes szerkezetbe foglalt Alapító Okirat aláírására.

Határidő: 2025. július 31.

Felelős: Horváth Jácint polgármester

(Operatív felelős: Áfra Barnabás ügyvezető)

1. **Javaslat a 2024. évi személyszállítási közszolgáltatási tevékenységről szóló beszámoló elfogadására (írásban)**

**Előterjesztő: Horváth Jácint polgármester**

**Meghívottak: Rózsa Tamás üzemvezető**

 **Lakner István nagykanizsai telephely vezető**

**Horváth Jácint:** Ezen beszámoló a szokásos éves beszámolója a MÁV Zrt-nek és köszöntöm itt vannak mind a ketten, Rózsa Tamást és Lakner István urakat a közgyűlésen. Szeretném kérdezni, hogy van-e kiegészítés, van-e hozzászólás a napirendhez? Rózsa Tamás úr, tessék Öné a szó. Mikrofon muszáj, rögtön egy pillanat, jó, mert a jegyzőkönyv miatt muszáj sajnos.

**Rózsa Tamás:** Tisztelt polgármester úr, tisztelt közgyűlés! Ahogy polgármester úr is utalt rá, én azt gondolom kellő részletességgel, a szokásos tartalommal állította össze most már új nevén MÁV Személyszállítási Zrt. a beszámolót. Amennyiben van kérdés, természetesen válaszolunk rá, de külön kiegészítést nem szeretnék tenni hozzá.

**Horváth Jácint:** Köszönöm szépen. Kérdést nem látok. A múltkor már beszéltünk róla és ugye azért nem is hoztuk be előterjesztésként, mert tisztáztuk, igaz nem Önökkel, hanem a feletteseikkel, ezt a bérkiegészítéses dolgot, ami nekünk azért közel 200.000.000 forintos pluszt jelentett, azért a költségvetésünkben és ezt nem kaptuk meg. De hát ezzel nem tudunk mit csinálni, most ezzel kapcsolatban még a minisztériumhoz fordultunk egy levélben, kérdéssel, de választ még arra nem kaptunk, így aztán ezzel nem tudunk szolgálni, viszont a beszámolót el kell fogadnunk, úgyhogy ezért a közgyűlés elé terjesztettem ezt a beszámolót. Ha nincs más kérdés, a vitát lezárom és szavaznunk kell akkor az előterjesztésről.

**Bizzer András képviselő szavazata: „*Igen*”.**

**Horváth Jácint:** Köszönöm.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**112/2025.(VI.26.) számú határozat**

Nagykanizsa Megyei Jogú Város Közgyűlése elfogadja a 2024. évi, a MÁV Személyszállítási Zrt. Nagykanizsa Megyei Jogú Városban autóbusszal végzett menetrend szerinti személyszállítási közszolgáltatásának teljesítéséről szóló beszámolót. Felkéri a polgármestert, hogy a közzétételi kötelezettség határidőben történő teljesítéséről, valamint a Szolgáltató meg nem térített ellentételezési igényének 21 386 129,- Ft átutalásáról gondoskodjon, melynek forrása Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendelete 1/12. mellékletének „MÁV Személyszállítási Zrt. kompenzáció fedezet, veszteség finanszírozás” sora.

**Határidő: közzététel határideje: 2025. október 31.**

 **ellentételezés átutalása: 2025. június 30.**

**Felelős: Horváth Jácint polgármester**

(Operatív felelős: Tárnok Ferenc osztályvezető)

1. **Javaslat a településrendezési-terv általános egyeztetési eljárással történő módosításával kapcsolatos indító döntés meghozatalára (írásban)**

**Előterjesztő: Horváth Jácint polgármester**

**Horváth Jácint:** A legutóbbi közgyűlésen döntöttünk erről, akkor a polgármesteri tájékoztatóba került be az anyag, most külön szedtük, mert több időnk volt itt az előkészítésre. Illetve hát annyi történt, hogy 2 ütem helyett 3 ütemre szedtük az elindítást, hiszen sajnos a tervező, akit megbíztak a kérvényezők, nem tudott előállni azokkal a tervekkel, amik az eljárás indításához szükségesek, ezért egy köztes szakaszt betettünk az indításba, ami a következő közgyűlésen kerülne így akkor indításra. Tehát néhány elcsúszik a következő időszakra, a számunkra fontosakat el tudjuk most indítani, akik készen lesznek a következő közgyűlésig, azokkal szintén tudunk indulni és akkor egy 3. ütem pedig a következő lesz majd. Úgy néz ki, hogy azért ez most gyorsabban fog menni, mint azért az elmúlt időszakban. Igyekszünk a jogszabályt, a lehetőséget kihasználni. Van-e kérdés, észrevétel ezzel kapcsolatban? Ha nincs, akkor kérem szavazzunk a határozati javaslatról.

**Bizzer András képviselő szavazata: „*Tartózkodik*”.**

**Horváth Jácint:** Köszönöm.

A közgyűlés 8 igen és 6 tartózkodás szavazattal a javaslatot elfogadja és a következő határozatot hozza:

**113/2025.(VI.26.) számú határozat**

Nagykanizsa Megyei Jogú Város Közgyűlése

1. hatályon kívül helyezi a 92/16/2025. (V. 22.) számú határozatát.
2. a Nagykanizsa Megyei Jogú Város Helyi Építési Szabályzatról és Szabályozási tervéről szóló 10/2019. (V. 31.) önkormányzati rendelet jelen előterjesztésben foglalt módosítási felvetéseivel kapcsolatban az alábbiak szerint dönt, és azokat **I. ütembe sorolja**:
3. egyetért az Ipari Park Raktárház utcától délre lévő terület (4378/54) szabályozásának felülvizsgálatával.
4. egyetért a Zárda utcai stadion (Olajbányász sportpálya), a 2044/6 hrsz ingatlan szabályozásának felülvizsgálatával.
5. egyetért a Sörgyár utca szabályozásának felülvizsgálatával
6. egyetért az Északi Iparterület -Vadas és Petőfi utcák közötti közlekedési terület szabályozásának felülvizsgálatával.
7. egyetért a Bagola-Foglyos utca szabályozásának felülvizsgálatával.
8. egyetért a Bajza utca 2., 2395 hrsz.-ú terület intézményi övezetbe sorolásának felülvizsgálatával.
9. egyetért a Hegybíró utca északi fele szabályozásának felülvizsgálatával.
10. egyetért a Petőfi utcai lakópark szabályozásnak felülvizsgálatával.
11. egyetért a Kaposvári utca 3117/7 hrsz előkert mértékének felülvizsgálatával.
12. egyetért a HÉSZ alábbi hibajavításainak vizsgálatával:

-Gksz-6 jelű övezet oldalkertje mértékének felülvizsgálata

-Hész 2§ 5. pont hibajavítás – épületrész fogalmának pontos meghatározása

-Hész 23. § (3) bek. javítása: A kisvárosias lakó- és a településközpont Vt-1 és Vt-2 jelű építési övezetek területén zártsorú beépítési mód szabályozásának felülvizsgálata.

-Hész 30. § (2) i) bek. másodlagos rendeltetésű épületekről szóló rész pontosítása.

1. egyetért a Pivári utca szabályozási szélességének felülvizsgálatával
2. egyetért a Rozmaring és Körmös utcai árok szabályozási tervi jelölésének vizsgálatával
3. egyetért a Seregélyes út csatlakozásának szabályozásának vizsgálatával
4. egyetért a Palin-városrész Felsőerdő utca keleti oldalán övárok kiszabályozásának felülvizsgálatával.
5. egyetért a Palin-városrész Gesztenyés utca csapadékvíz nyugati irányú kivezetésének vizsgálatával
6. egyetért a Palin-városrész déli részén Inkey utca irányából érkező csapadékvizek nyugati irányú elvezetésének szabályozási tervi vizsgálatával
7. egyetért a szabadhegyi hiányzó kóta pótlásával
8. egyetért a Kórház utca, Teleki út és Szekeres utca közötti tömbbelsőben (2508/8 hrsz) „Zkk” övezet törlésének felülvizsgálatával
9. egyetért az új barnamezős területek jelölésével
10. egyetért a HÉSZ 20. § (1) bek. felülvizsgálatával
11. egyetért a Bakónaki út 0639 hrsz.-ú területen épületmagasság 5m-ről 7,5m-re történő módosításával
12. egyetért a Dózsa György utca 117/b. – Mészáros Lázár utca közlekedési területének felülvizsgálatával
13. egyetért a Gördövényi utca 5568/15-16-17-18 hrsz-ú ingatlanok szabályozási tervi felülvizsgálatával
14. egyetért az új víztorony helyének szabályozási tervi jelölésével (05/89 hrsz)
15. egyetért az Arany J. utca – Kinizsi utca – Erzsébet tér – Magyar utca övezeti besorolásainak felülvizsgálatával
16. egyetért új zöldterületek kijelölésével
17. egyetért új, beépítésre szánt csere területek kijelölésével.

Felkéri a Polgármestert, hogy a szükséges rendezési tervi módosítások tervezési feladatait adja vállalkozásba és a további egyeztetéseket folytassa, a szükséges intézkedéseket tegye meg.

A tervezett módosítás tervezési feladatainak fedezete Nagykanizsa Megyei Jogú Város Önkormányzata 2025. évi költségvetéséről szóló 9/2025. (II. 26.) önkormányzati rendelete 1/11. mellékletének főépítészi feladatok „tervezési feladatok (rendezési terv)” költségvetési soron rendelkezésre áll.

**Határidő:** **2025. december 31.**

**Felelős:** **Horváth Jácint polgármester**

(Operatív felelős: Tóth Sándor városi főépítész)

1. dönt arról, hogy az alábbi, a rendezési terveket érintő módosítási pontokat – tanulmánytervek szükségessége miatt – **II. ütembe** kívánja sorolni az alábbiak szerint:
2. Zemplén utca Gksz övezet szabályozása 3063/31-32 – magánkezdeményezés
3. Magyar-Árpád-Sikátor utca tömb Lk-2 övezet szabályozása 784/1 – magánkezdeményezés
4. Magyar-Vágóhíd-Dózsa György utca folytatása által határolt tömb 209, 210, 211/1 – magánkezdeményezés
5. Kalmár-Lékay-Báthory-Vásár utcák által határolt tömb területfelhasználás és szabályozás módosítása 94, 122, 123/4, 123/7 – magánkezdeményezés

Felkéri a Polgármestert, hogy a tanulmánytervek tekintetében a szükséges vizsgálatokat folytassa le és a rendezési terv módosítása indítása érdekében az előterjesztést terjessze a közgyűlés elé.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Tóth Sándor városi főépítész)

1. dönt arról, hogy az alábbi, a rendezési terveket érintő módosítási pontokat **III. ütembe** kívánja sorolni és az I-II. ütemek jóváhagyását követően új eljárás keretében folytatja le a jogszabályok által előírt eljárást, s erről az érintetteket értesíti:
	1. Kossuth téri parkolóépítés -faállomány állapotfelmérése, közlekedés vizsgálata *– önkormányzati kezdeményezés*
	2. Kiskanizsa, 6623 hrsz.-ú - Lf övezet- kialakítható legkisebb telekszélesség szabályozása *– magánkezdeményezés*
	3. Nádas utca-Magyar utca közötti tömb lakóterület törlése, 250/1 hrsz.-ú terület lakó rendeltetés kialakíthatósága *– magánkezdeményezés*
	4. Kismező utca és környezetének szabályozása *– önkormányzati kezdeményezés*
	5. Szabadhegy, Pásztor utca nyugati végén a szabályozás módosítása *– önkormányzati kezdeményezés*
	6. Közlekedési terület szabályozása - magánút, közút *– önkormányzati kezdeményezés*
	7. Templom tér 5. sz. 5359/1 hrsz-ú ingatlannál a hősi emlékmű és környezetének kiszabályozása, közterületbe sorolása -*– Via Kanizsa Városüzemeltető Nonprofit Zrt. kérelme*
	8. Varasdi, Kisrác, Felsőtemető, Pápai utca és Bajcsai út által határolt tömb csapadékvíz elvezetés *– Via Kanizsa Városüzemeltető Nonprofit Zrt. kérelme*
	9. Esővíz gyűjtése *– Via Kanizsa Városüzemeltető Nonprofit Zrt. kérelme*
	10. Zöldfelület kialakításának szabályozása, fák darabszámának meghatározása *– Via Kanizsa Városüzemeltető Nonprofit Zrt. kérelme*
	11. 0570 hrsz-ú (Basakúti út) déli oldal előkertek meghatározása szükséges, mert villanyoszlopok vannak az út szélén *– önkormányzati kezdeményezés*
	12. 0550 hrsz-ú ingatlan övezeti besorolásának felülvizsgálata *– magánkezdeményezés*

Felkéri a Polgármestert, hogy a rendezési terv módosítása indítása érdekében az előterjesztést terjessze a közgyűlés elé.

**Határidő: Az I-II. ütem rendezési tervi módosítás lezárását követően**

**Felelős: Horváth Jácint polgármester**

(Operatív felelős: Tóth Sándor városi főépítész)

1. **Javaslat a Kanizsa Rehab Nonprofit Kft. Alapító Okiratának módosítására (írásban)**

**Előterjesztő: Horváth Jácint polgármester**

**Meghívott: Balogh Csaba ügyvezető**

**Horváth Jácint:** Köszöntöm Balogh Csaba ügyvezető urat a közgyűlésen. Kérdezem, van-e kiegészítés, észrevétel? Csak ha van, akkor kell szólni.

**Balogh Csaba:** Tisztelt polgármester úr, tisztelt közgyűlés! Csak technikai jellegű a módosítás.

**Horváth Jácint:** Köszönöm. Tehát technikai jellegű módosításról van szó, azt jelezte ügyvezető úr és a könyvvizsgálóval kapcsolatos. Kérdés, észrevétel nincs, akkor szavazásra bocsátom az előterjesztést.

**Bizzer András képviselő szavazata: „*Igen*”.**

**Horváth Jácint:** Köszönöm.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**114/2025.(VI.26.) számú határozat**

Nagykanizsa Megyei Jogú Város Közgyűlése a Kanizsa Rehab Nonprofit Kft. módosításokkal egységes szerkezetbe foglalt Alapító Okiratát jóváhagyja. Felhatalmazza a polgármestert a módosításokkal egységes szerkezetbe foglalt Alapító Okirat aláírására.

**Határidő: 2025. július 31.**

**Felelős: Horváth Jácint polgármester**

(Operatív felelős: Balogh Csaba ügyvezető)

1. **Javaslat a Nagykanizsa Központi Óvoda működésével kapcsolatos döntések meghozatalára (írásban)**

**Előterjesztő: Horváth Jácint polgármester**

**Meghívott: dr. Némethné Kovács Edit igazgató**

**Horváth Jácint:** A korábbi döntéseinknek a folytatásaként szerepelnek itt döntések, ugye a 2 épületegységgel kapcsolatban a Csokonai, illetve Rozgonyi utcaival és a Rozgonyi utcai kapcsán a feladatok ellátására, hogy tervezzük, hogy a Zrínyi utcából áttelepítjük esetleg ide az idős ellátási tevékenységet ebbe az épületbe. Balogh László, Öné a szó.

**Balogh László:** Tisztelt polgármester úr, tisztelt közgyűlés! Múltkor a polgármesteri tájékoztatóban volt ez a fontos, de hát sajnálatos történés, hogy tulajdonképpen 2 óvodánk az megszűnik, a Rozgonyi utcai és a Kertvárosi. Itt a továbblépés folyományáról van szó most praktikusan. Viszont visszatérnék annyiban a múltkori történésre, hogy közben jöttek azért újabb információk és bizony hadd fogalmazzam meg, hogy merültek fel bizonyos két kétségek az átköltözések zavartalanságát illetően. Így, ez a mostani döntés azt mondom, hogy legyen ez az aktuális városvezetés felelőssége és döntése, azzal együtt, hogy azt fontos dolognak tartom, hogy elkezdődik egy gondolkodás, hogy mi legyen ezekkel az épületekkel. Hadd emlékeztessek szintén arra, hogy a Zrínyi utca 40. szám alatti Idősek Klubja egy és a házi segítségnyújtás, hogyha átköltözne, jó ötletnek tartom ezt egyébként, ha átköltözne a Rozgonyi óvodába, akkor esetleg megszűnne az a kívánalom, ami a régmúltban megfogalmazódott. Hadd emlékeztessem Schauta Marcell elnök urat, hogy ugye szerette volna a Zrínyi utca 40-et a Bajza utcába költöztetni és akkor hogyha most ez nem áll fenn, akkor én bizakodom abba, hogy a térségi társulás is új életre jöhet. Ez egy kicsit pikírt, de hadd fogalmazzam meg és csak l’art pour l’art, de én örülnék annak, ha a Kertvárosi Óvoda sem kerülne ki a köznevelés, közoktatás vérkeringéséből Nagykanizsán. Hadd mondjam el csak ötletszinten, de akár itt is, hogy fejlesztőközpont például lehetne ott, ennek a feladatnak a további gardírozása, a polgármesteri hivatalhoz tartozik, mármint az épületek céljának a megtalálása és hát persze, hogy mi legyen a Zrínyi 40-nel azt hiszem az lesz a legkönnyebb feladat megoldani talán, de nem kívánok hosszabban szólni erről, az eredeti elképzelést tartózkodással fogom véleményezni, köszönöm.

**Horváth Jácint:** Köszönöm szépen. Dr. Fodor Csaba a következő hozzászóló.

**Dr. Fodor Csaba:** Köszönöm szépen. Tisztelt közgyűlés! A kistérségi társulással kapcsolatosan nincs dolgunk, nekik van dolguk, mi nem vagyunk tagja a társulásnak, most már több mint egy éve. Őneki van dolga elszámolni velünk, de mindezen kötelezettségnek nem tett eleget. Ma ott az a helyzet, hogy a társulás durván háromnegyede, a vagyona az a várost illeti és ő ezt a vagyont nem hajlandó kiadni, hanem ezt a vagyont használja. Többször felszólítottuk a társulást, a legutóbbi határidő az hétfőn fog lejárni és nem lesz más módunk, mint más jogi úton, jogi eszközökkel rákényszeríteni arra a társulást, hogy a vagyont adja ki a városnak és nyilvánvalóan a város pedig azt a vagyont hasznosítani fogja. Megvannak az elképzelések, többféle elképzelés is volt akkor, Ön egyet kiemelt valóban, az is az elképzelések között volt, de van más elképzelés is. Tehát mi azt szeretnénk, ha a társulás a dolgát tenné és elszámolna végre velünk és az a háromnegyed rész, vagy durván 75 százaléki vagyontömeget kiadná és akkor azt tudnánk hasznosítani, de ma úgy látszik, hogy valamilyen felsőbb utasításra ezt nem hajlandó megtenni a társulás, hanem a város vagyonát hasznosítja, használja, többlethasználatként, ezért én neki én szerintem jogi meg ügyvédi emlékeimre visszatérve többlethasználati díjat kéne fizetni, hiszen olyan vagyontömeget használ, ami nem az övé. Ez persze ez eldöntendő kérdés majd, hogy mi lesz ezzel, úgyhogy őneki ezt kellene tenni és akkor akár egy közös hasznosításban, mindenben elképzelhetően tovább szeretnék lépni, csak ahhoz őnekik el kéne járni és mondjuk nem rossz tanácsadókra hallgatni, legyen az akár Cseresnyés Péter. Tehát jobb lenne, hogyha a józan eszükre hallgatnának és leülnének velünk és a mi általunk megfogalmazottaknak megfelelően létre tudnánk hozni ezt a megállapodást és mehetnénk akár közösen, akár külön-külön, de mehetnénk előre és mindenki a saját tulajdonát, saját vagyonát céljainak megfelelően hasznosíthatná. Ez a helyzet, köszönöm.

**Horváth Jácint:** Köszönöm szépen. Dr. Schauta Marcell a következő hozzászóló.

**Dr. Schauta Marcell:** Köszönöm a szót. Ugye a Corvin utcai Idősek Klubját azt valamikor 2019-ben zártuk be és ott bölcsődét létesítettünk, mert kihasználatlan volt az az intézményünk. A Zrínyi utcai Idősek Klubjának az elhelyezéséről már szerintem Dénes Sándor idejében is már gondolkodtak, illetve a felújításról, ami nem valósult meg. Sajnos ott olyanok az állapotok, ami miatt már a hatóságok is jelezték, úgyhogy sokáig nem aszalhatjuk ezt a problémát. Nyilván megoldás lett volna a Bajza utca 2. az számunkra megoldás lett volna, de ezt a megoldást nem támogatták sem Önök, sem a kistelepülések polgármesterei. Alternatív megoldásként most ez jött, ez a megoldás, ami úgy tűnik, hogy ezt a problémát majd orvosolni fogja azzal, hogy természetesen, hogy óvodákat kell bezárni. De emlékeztetném polgármester urat, hogy óvoda is nyílt. Tehát amikor a Református egyházközség óvodát nyitott, akkor azzal lehetett számolni, hogy az önkormányzatnak viszont óvodát kell bezárni, tehát ez annak a következménye ez is. Az épületeket mi szeretnénk hasznosítani, tehát azok is, amik megürültek eddig is hasznosítás alatt voltak. A Máltai Szeretetszolgálat is ugye hasznosítja az egyik épületet, ennek a megüresedett épületnek a hasznosítását már elindítottuk. Az, hogy a Bajza utcával mi lesz, az meg majd a jövő kérdése, de arra is vannak egyébként tervek, hogy ha eljutunk odáig, hogy a vagyonkiadás megtörténik, hogy azt mire fogjuk használni. Köszönöm.

**Horváth Jácint:** Köszönöm szépen. Szabó Szilárd, tessék.

**Szabó Szilárd:** Köszönöm a szót. Tisztelt közgyűlés! Én ezt az előterjesztést nemmel fogom nem támogatni és pusztán amiatt, hogy kifejezzem azon szándékomat és azon észrevételemet, amit látok az óvodáinkkal kapcsolatban. Aki ismer, az tudja, hogy mind a bölcsődéink, mind az óvodáinknak a sorsát, azt mindig próbáltam a szívemen viselni és fogom is a jövőben is, amennyiben majd a jövőben itt leszek a közgyűlés keretein, berkein belül. De nagyon fontosnak tartom most is és kiemeltem már jó néhányszor az elmúlt években, hogy Nagykanizsán elmondható, hogy az óvodai és a bölcsődei rendszer sokáig, talán most is jó színvonalon és jól szervezett keretek között működött, azonban az elmúlt időszakban látok olyan jeleket, amik a jövőre nézve nem túl pozitív lecsengésűek számomra. Az óvodáknak az átszervezésével kapcsolatban hozzám is eljutott nagyon sok elégedetlenkedő észrevétel, amik szerintem jogosak. Sajnos én is érintett lettem benne. És itt konkrétan az óvodák átszervezésével kapcsolatban szeretném kiemelni, hogy az illetékes vezetők és szervezők beszélgessenek a szülőkkel is és ne csak úgy hozzanak meg döntéseket, hogy 4-6-8, szemközt kitalálják, hogy majd, hogy lesz, aztán mindenki más, aki ebben él, az meg nyelje le. Úgyhogy több empátiát, több megértést és több odafigyelést kérnék azoktól az illetékesektől, akik ezt nem mindig kellően végzik. Én elismerem, hogy ez nem egyszerű dolog, mindent úgy nem lehet megoldani, hogy mindenki elégedett és boldog legyen, de azt hiszem, hogy ez egy tipikusan olyan terület, ahol igenis a gyerekek és a szülőknek az észrevételeit és érveit meg kellene hallgatni és a döntésekben szerepeltetni, és azokba beépíteni. Itt nem szeretnék most jobban belemenni, mert azzal, akivel kell, annak én ezt majd négyszemközt is el fogom mondani és továbbítani fogom ezeket. De ezzel a Rozgonyi Óvoda bezárással és átszervezéssel is azért sikerült sok helyen felborzolni a kedélyeket. Azt már csak zárójelben szeretném megjegyezni, hogy nagyon szomorú vagyok egyébként, tehát, hogy be kell zárni, ki kellett üríteni, természetesen tudom, tudjuk, hogy csökken a gyerekszám, azt is tudjuk, hogy az óvodai rendszerünk is már évek óta bő tartalékokkal működik, férőhelyek számát illetően. Azt is szeretném megemlíteni, hogy amikor az elmúlt években azt hallottam, hogy óvodapedagógus hiány van, először 7, 14, aztán 21 betöltetlen állás vagy pozíció ezen a területen, most aktuálisan nem tudom, hogy a mai nap mennyi, de azért ennek is oka van. Annak bizonyára súlyos oka van, hogy olyan óvodapedagógus, vagy pedagógusok, akik egy életet töltöttek itt Nagykanizsán az óvodai rendszerben, kiváló munkát, nevelő munkát végezve, sok 100 és 1000 gyermeket nevelve és továbbadva az iskoláknak, kénytelenek elmenni a városból és kénytelenek itt hagyni azt az óvodai rendszert, amiben ők évtizedeken át aktívan dolgoztak. Tehát hallják meg azok az emberek, azok a vezetők és illetékesek, hogy jobban meg kéne becsülni ilyen pedagógusokat és ilyen embereket, mert ezek a városunk és az óvodai rendszerünk javára válnak, vagy válhatnának több odafigyeléssel, jobb szervezéssel. A Rozgonyi úti óvodát illetően talán 4-5 alkalommal is kértem, hogy amíg ott aktív nevelés, illetve óvodai élet folyt egészen idáig, hogy a fűtéskorszerűsítés is legyen megoldva, a kockázatok minimalizálása érdekében. Ugye itt többször megkaptam, vagy többször azt a választ kaptam osztályvezető asszony részéről, hogy hát majd a beiratkozási számok eldöntik, satöbbi-satöbbi. Én ezt egyébként mindig is elfogadtam, így volt ez januárban, vagy éppen februárban, amikor a költségvetésnél javasoltam ugyancsak, hogy számoljunk ezzel, akkor is ezt a választ kaptam. Hát úgy látszik, hogy itt is hirtelen megvilágosodás történt, mert a májusi közgyűlésen már hopp, mindenki tudta, hogy akkor mely intézmények lesznek bezárva, köztük a Rozgonyi úti óvoda is. Hát itt csak ezt azért szerettem volna megjegyezni, hogy gratulálok az őszinte szavakhoz és a hozzáálláshoz. El lehetett volna ezt mondani egy évvel ezelőtt is, mert pontosan tudták Önök is, illetve azok, akiknek ezt most címzem, hogy nem lesz annyi gyermek, nem lesz annyi beiratkozó, aminek megint csak oka van, hogy a Rozgonyi úti óvodában miért nincs és miért nem volt annyi beiratkozó. Csak hát kellene beszélgetni a szülőkkel, itt a városban élőkkel, az érintettekkel, hogy mi vezetett odáig, hogy egyébként egy csordultig teli intézmény néhány év alatt, gyakorlatilag lenullázódott és leamortizálódott, ha nem is műszakilag értem, hanem egyéb tekintetben, úgyhogy summa summarum, több odafigyelést kérnék az illetékesektől, hogy ne romoljon tovább ez a folyamat és büszkék lehessünk az óvodai intézményeinkre és a rendszerünkre. Köszönöm a szót.

**Horváth Jácint:** Köszönöm szépen. Dr. Fodor Csaba következik.

**Dr. Fodor Csaba:** Tisztelt közgyűlés! Szabó képviselő úrnak azért én hát nem is visszautasítom, de egy kicsit pontosítanám, nem igaz az, hogy nem történt egyeztetés. Az osztály, a Humán osztály nagyon pontos egyeztetéseket folytatott mind az óvodapedagógusokkal, mind a szülőkkel, tehát azért ez, ez így nem teljesen helyénvaló. Az, az pedig, hogy nem tudtuk megmondani, hogy melyik óvodának mi lesz a sorsa, azt mondjuk jelentősen befolyásolta az valóban, hogy tavaly decemberben nem láttuk, hogy az idén tavasszal milyen beiratkozási számok lesznek, egyik óvodában sem láttuk előre. Lehet, hogy ez hibánk, de nem tudom, hogy Önök közül ki vállalkozott volna erre a feladatra tavaly decemberben. A következő a helyzet. A mi általunk ismert számok szerint 2019-től 300 gyermekkel kevesebb van ma Nagykanizsán, ebből a 300 gyermekből 107, ez friss adat, ma a Református Óvodába jár, ezt valahogy kezelni kell. Nemcsak a Rozgonyi Óvodát érintette a csoport létszámok csökkenése, hanem csomó óvodát érintett. Ezért a hivatal szakemberei nagyon helyesen, akként álltak a feladathoz, hogy azt nézzék meg, hogy mi lehet a gyermekeknek a legkisebb sérelem, hogy melyik óvodába menjen át és azt vizsgálták meg, hogy lehetőség szerint a csoportok egyben menjenek át azokba az óvodákba, ahol tudják őket fogadni és így ebben az esetben viszont nem is kellett senkit elküldenünk. Tehát nagyon örülünk, hogy aggódik az óvodapedagógusokért, velünk együtt teszi ezt, de így azt kell mondani, hogy nem kellett egyetlenegy óvodapedagógustól sem megválni. Tehát, itt nem arról szólt a történet, hogy bezártunk egy intézményt és elküldtünk mindenkit, a gyereket meg szétszórtuk volna, hanem arról szólt, hogy ez egy nagyon szigorú, szisztematikus, szakmai és a gyermekek érdekeit figyelembe vevő, vevő döntést terjesztettek elő, vagy készítettek elő a hivatal szakemberei, akik egyébként ismétlem, a szülőkkel is beszéltek. Tudomásunk szerint volt valóban 1-2 szülő és ez szó szerint értendő az 1-2 matematikailag is, aki kifogásolta az egyfajta intézkedést, de ő velük a szakosztály külön megbeszélést folytatott le, külön alternatívákat állított fel, hogy mely lenne annak a családnak megfelelő, hogyha a gyermeke hova járna tovább. Tehát mi azt gondoljuk, hogy a rendelkezésre álló idő alatt, a rendelkezésre álló információk alapján, ez egy nagyon tisztességes, korrekt előterjesztés volt. Megértem én azt és nincs abban hiba, hogy egyes szülők úgy érzik, hogy őket valamifajta sérelem érte, hogy a kisgyermeket nem ebbe a megszokott óvodába kell vinni, hanem egy másikba, viszont megkíséreltük annak a lehetőségét megteremteni, hogy lehetőség szerint ezek a kisgyermekek együtt maradjanak, együtt maradjon a csoport, a barátok, ismerősök, ugyanabba a közegbe, legfeljebb más épületbe menjenek, de talán még azt is lehetett biztosítani, hogy azok az óvodapedagógusok is velük legyenek, akik eddig velük foglalkoztak. A Rozgonyi egyébként átélt egy hasonló, az elmúlt években egy hasonló idézőjelben költözködést, amikor a Corvin utcában kellett elhelyeznünk kényszerűség okán, akkor is egy helyszínváltás történt, értelemszerűen az is sértett vagy sérthetett bizonyos személyi érdekeket, de én azt gondolom, hogy ebben a körben a hivatal tényleg tisztességesen, megfelelő alappal, szakmai és emberi szempontokat is figyelembe véve járt el. Mi ezért gondoltuk, hogy akkor azt, ha ezt az előterjesztést készíti el a polgármester úr és terjesztjük Önöknek elfogadásra is javasolva. Köszönöm szépen.

**Horváth Jácint:** Köszönöm szépen. Szabó Szilárd újra, 7 perc volt az előző egyébként.

**Szabó Szilárd:** Számolta valaki? Tisztelt Fodor Csaba képviselőtársam! Szerintem úgy sok mindenben egyetértünk és nem hiszem, hogy egymásnak különösen ellentmondanánk e tekintetben, meg azt is értem, hogy Ön hazabeszél a hivatal felé, de azért tessék elhinni, hogy Önök az elefántcsonttoronyból, a hivatalépületből nem biztos, hogy ugyanazt tapasztalják és hallják, mint amit akár egy érintett, vagy akár az utca embere, aki éppen szülő. Úgyhogy én elhinném Önnek, hogy 1-2, de az az 1-2 az jóval több, legalábbis ami hozzám eljutott. Megint csak elment a mikrofon, úgyhogy nem is folytatom tovább, úgyhogy én továbbra is azt kérem, hogy nagyobb odafigyeléssel és tessenek lemenni azokhoz, akiknek egy megváltoztatott, vagy egy módosított rendszerben kell tovább folytatniuk akár az óvodai pályafutást, illetve az óvodai éveket, azok igenis nagyobb figyelmet kapjanak és majd a jövőbeni átszervezéseknél ezt tessenek figyelembe venni és főleg azok, akik ott aktívan részesei ennek és meghozzák akár a napi szintű, vagy éppen a közép-, vagy hosszú távú döntéseket. Köszönöm.

**Horváth Jácint:** Köszönöm szépen. Ilyen jellegű stratégiai döntést remélem, nem kell hoznunk a következő években, tehát ekkora átszervezéssel járót legalábbis, maximum bővítésről lenne szó esetleg és az örömteli lenne számunkra.

**Szabó Szilárd:** Még bocsánat, lenne egy észrevétel.

**Horváth Jácint:** Mikrofont kérünk.

**Szabó Szilárd:** Elnézést, még csak annyit, annyit szerettem volna mondani, csak itt közben összevissza elment a hang, hogy mindenképpen javasolnám azt szem előtt tartani, vagy megvizsgálni, hogy ezek a megüresedett óvodaépületek esetlegesen a jövőben, hogyha a bölcsődei bővítésre van lehetőség, vagy szóba kerül a városunkban, ezek az épületek, illetve hozzátartozó területek szerintem alkalmasak erre. 2019-2020-ban még volt olyan elképzelés, hogy akár új bölcsőde is épülhet Nagykanizsán kormányzati támogatással. Én úgy gondolom, hogy lehet, hogy lesz ilyen, vagy lenne rá igény, akkor viszont lehet, hogy néhány lépéssel előrébb lennénk, hogyha nekünk olyan épületünk van a birtokunkban, ami erre alkalmas lehet. Köszönöm.

**Horváth Jácint:** Köszönöm szépen. Jelen pillanatban a bölcsődéink, de helyettes asszonyra nézek, 70 százalék körül vagyunk, az reális, 70 százalékon mennek, tehát még 30 százalék szabad kapacitás van. Emlékszem én, amikor az én gyermekeim jártak bölcsődébe, még várólista volt, ez 2008, 2009, 2010 környéke. De itt is eljutottunk oda, ahova az óvodák kapcsán, hogy már bőven több a rendelkezésre álló kapacitás, mint amennyi gyermek jár a bölcsődéinkbe és mint amennyi felvételt nyer a bölcsődébe, úgyhogy bővítésről valószínűleg a következő időszakban nem nagyon tudunk sajnos beszélni, tehát az lenne, nagyon jó, ha tudnánk egyébként, és akkor ezek az épületek egy része alkalmas is lehetne egyébként erre a célra. Dr. Schauta Marcell szól.

**Dr. Schauta Marcell:** Minden évben beszámolnak a bölcsődei, illetve az óvodai ellátásról és van stratégiája is a városnak, van szociális stratégiája, abból is látszik az, de utána lehet nézni a statisztikai adatok között is, KSH adatok között is Nagykanizsa korfájának. Gyakorlatilag a gyereklétszámot meg tudjuk jósolni, hogy az elkövetkező időszakban a bölcsődei férőhelyre se lesz több szükség, mint amennyi van. Tehát ahogy az óvodai férőhelyek nem tudják föltölteni az óvoda a férőhelyeket, ugye a bölcsődében sem, tehát az a kezdeményezés, amit most az is Dénes Sándor idején kezdődött ez a szuperbölcsőde. Nem tudom, hogy kiknek, kiknek készült volna a szuperbölcsőde Nagykanizsán, amikor a meglévő bölcsődei férőhelyeket nem tudjuk föltölteni? Tehát gyakorlatilag előbb jutunk el oda, hogy bölcsődét is be kell zárni, mint az, hogy új bölcsődét kelljen építeni, vagy bölcsődei férőhelyet kelljen bővíteni. Köszönöm.

**Horváth Jácint:** Köszönöm szépen. Több hozzászólást nem látok, a vitát lezárom. Szavaznunk kell az előterjesztésről, kérem, tegyük meg.

**Bizzer András képviselő szavazata: „*Tartózkodik*”.**

**Horváth Jácint:** Köszönöm.

A közgyűlés 8 igen, 1 nem és 5 tartózkodás szavazattal a javaslatot elfogadja és a következő határozatot hozza:

**115/2025.(VI.26.) számú határozat**

Nagykanizsa Megyei Jogú Város Közgyűlése

1. a Nagykanizsa és Térsége Óvodafenntartó Társulása Társulási Megállapodásának 11. számú módosítását jelen előterjesztés 1. melléklete szerinti tartalommal jóváhagyja,
2. felhatalmazza a polgármestert a Társulási Megállapodás 11. számú módosítása, valamint a módosításokkal egységes szerkezetbe foglalt Társulási Megállapodás aláírására,
3. hozzájárul ahhoz, hogy amennyiben a Magyar Államkincstár az elfogadást követően olyan technikai módosítást kér, amely nem érinti a megállapodás lényeges elemeit, azon módosításokat a kérésnek megfelelően a társulás elnöke átvezesse és a megállapodást ennek megfelelően véglegesítse.

**Határidő: 2025. július 10.**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. a nagykanizsai 1154 hrsz-ú, Rozgonyi u. 7. szám alatti, valamint a nagykanizsai 3076/2 hrsz-ú, Csokonai u. 5. szám alatti ingatlanok kezelőjeként 2025. szeptember 01. napjától az ingatlanok hasznosítására vonatkozó koncepció kidolgozását követő javaslat szerinti új kezelő kijelöléséig Nagykanizsa Megyei Jogú Város Polgármesteri Hivatalát jelöli ki,
2. felkéri a polgármestert, hogy a jelenleg a Nagykanizsa Zrínyi u. 40. sz. alatti létesítményben üzemelő, a Nagykanizsai Egyesített Szociális Intézmény által működtetett Nappali ellátást nyújtó intézmény - Idősek Klubja I. és házi segítségnyújtás nagykanizsai 1154 hrsz-ú, Rozgonyi u. 7. szám alatti ingatlanba költöztetésének előkészítése során a szükséges egyeztetéseket folytassa le, a tervdokumentációt készíttesse el és a várható költségek birtokában az előterjesztést terjessze a közgyűlés elé. A tervdokumentáció elkészítéséhez a forrás Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) rendelete 1/11. mellékletének a „Tervezési előkészítési feladatok” soron rendelkezésre áll.

**Határidő: 2025. augusztus 31.**

**Felelős: Horváth Jácint polgármester**

(Operatív felelős: Tárnok Ferenc osztályvezető)

1. **Javaslat bölcsődei ellátásra vonatkozó feladat-ellátási szerződés megkötésére Zalaszentjakab Község Önkormányzatával (írásban)**

**Előterjesztő: Horváth Jácint polgármester**

**Meghívott: Molnár József polgármester**

**Horváth Jácint:** Ehhez jött egy kiegészítés Zalakomár esetében, ugye itt ezzel összefüggő változás történik és a 3 határozati pontról majd egybe teszem fel a szavazást. Van-e kérdés, észrevétel ezzel kapcsolatban? Nincs. Akkor Zalaszentjakab jön Zalakomár pedig megy. Szavazzunk az előterjesztésről.

**Bizzer András képviselő szavazata: „*Igen*”.**

**Horváth Jácint:** Köszönöm.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**116/2025.(VI.26.) számú határozat**

Nagykanizsa Megyei Jogú Város Közgyűlése

1. feladat-ellátási szerződést köt Zalaszentjakab Község Önkormányzatával a Zalaszentjakabon lakóhellyel, ennek hiányában tartózkodási hellyel rendelkező bölcsődés korú gyermekek bölcsődei ellátásának biztosítására. Nagykanizsa Megyei Jogú Város Közgyűlése a Zalaszentjakab Község Önkormányzatával kötendő feladat-ellátási szerződést jelen előterjesztés 2. számú melléklete szerinti tartalommal jóváhagyja és felhatalmazza a polgármestert annak aláírására.

**Határidő: 2025. július 15.**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. a Nagykanizsai Egyesített Bölcsőde módosító okiratát, valamint a módosításokkal egységes szerkezetbe foglalt alapító okiratát az előterjesztés 3. és 4. mellékletében foglalt tartalommal elfogadja. Felkéri a polgármestert, hogy az intézmény módosító okiratát, valamint a módosításokkal egységes szerkezetbe foglalt alapító okiratát adja ki, és annak Magyar Államkincstár részére történő megküldéséről gondoskodjon.

**Határidő: 2025. augusztus 31.**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. felhatalmazza a polgármestert, hogy amennyiben a Magyar Államkincstár az alapító okiratban, a módosító okiratban az államháztartásról szóló 2011. évi CXCV. törvény 8/A. § (2) bekezdés szerinti rendelkezések értelmezéséből eredő, az okiratok tartalmát érdemben nem befolyásoló, formális jelentőségű hibát észlel, úgy az okiratokat a szükséges korrekció elvégzése után a törzskönyvi nyilvántartásba történő bejegyzés céljából újra megküldje.

**Határidő: a Magyar Államkincstár végzéseinek kézhezvételét követő 20 nap**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. **Javaslat civil szervezetek támogatására (írásban)**

**Előterjesztő: Horváth Jácint polgármester**

**Horváth Jácint:** Új címe van, mert nem teljesen fedte pontosan az elmúlt, vagy a meghívóban kiküldött cím azt a tartalmat, amit az előterjesztés tartalmaz. Két pályázat kiírásáról van szó idősügyi klubok és civil szervezetek számára, illetve a civil keret felosztásáról van benne szó. Balogh László, Öné a szó.

**Balogh László:** Tisztelt polgármester úr, tisztelt közgyűlés! Örülök a civilek örömének, de én másképp súlypontoznék, nekem nem volt, megint csak ne sértettségként, hanem oly módon, hogy a múltba révedve emlékezem, hogy nekem nem volt ilyen, sőt semmilyen mozgásterem. Most viszont ez akár a reklám helye lehet, 25 milliós kulturális alap van, 30 milliós polgármesteri keret, 15 milliós ez a civil keret. Nekem a polgármesteri keretem 0 forint volt és ehelyett lett egyébként az előző ciklusban ez az úgynevezett civil keret, hogy az OKISB döntsön a polgármester helyett fontos dolgokban. Így összesen most ez a 3 keret vagy alap az 70.000.000 forint a város költségvetésében, plusz a rendezvények 95 milliója, ez egy tetemes összeg és akár biztos vagyok benne, hogy örülnek neki a civilek, én is fontosnak érzem egyébként az ilyen civil támogatásokat. De annyiban hadd pontosítsak, mert például az idősügyi klubok kapcsán elhangzik az, hogy a korábbi években is volt ilyesmi. Hát sajnos nem volt, a ciklusomban kétszer volt ilyen idősügyi klub támogatás.

**xy:** De volt.

**Balogh László:** De nem 5-ször, hanem kétszer és 1.000.000 meg 1.500.000 és az is az idősbarát önkormányzathoz tartozóan, mindegy. Jó, örülni fognak az idősügyi klubok nagyon-nagyon a 2,5 milliónak. A Krátky Egyesület és a Városi Vegyeskar jubileumi koncertje 5,3 millióval, derék dolog. A monográfiát nagyon fontosnak tartom, a 4. kötet megjelenése az jól van exponálva majd 2029 tavaszára, és én tudom, hogy ez ennyibe kerül, tehát a szerkesztéssel kapcsolatos kiadásuk az 4.875.000 forint, ha jól adtam össze. Ugye itt nincs szó a nyomdaköltségekről, de a 30 milliós polgármesteri keretből könnyen meg lehet majd oldani. Igen.

**xy:** … (mikrofon nélkül beszél)

**Balogh László:** Igen, tudom. „NAGYKANIZSAI TÜZÉREK A DONNÁL”. Ja, igen. Jó, ennek is örülök. A magamé nulla volt.

**xy:** … (mikrofon nélkül beszél)

**Balogh László:** Most hozzák be, jó. Na de visszatérve a „NAGYKANIZSAI TÜZÉREK A DONNÁL” 800.000 forintja is akár rendjén való és így marad a civil keretre még 5.000.000 forint, amit pályáztatni fognak. Így a 15.000.000 forint felhasználódott teljes egészében, de mivel a polgármesteri keretben még van a 30.000.000-ból elég sok, bár azt hiszem, hogy most is lesz egy költés a polgármesteri tájékoztatóban, egy kiskanizsai népünnepély, 1.500.000 forinttal, ez is biztosan jó helyre megy. Úgyhogy summa summarum örülök a civilek örömének, de én másképp súlypontoznék, ezért nemmel fogok szavazni. Köszönöm.

**Horváth Jácint:** Köszönöm szépen. Ilyen típusú civil pályázat nem volt még, ami most lesz, ez egy új dolog. A Pénzügyminisztérium állásfoglalása meg is jött, ha jól tudom a tegnapi nap folyamán ez ügyben, úgyhogy el tudjuk indítani, ilyen teszt jelleggel megy ez. Most egyébként meglátjuk, hogy milyen típusú. Ugye azt szeretnénk, hogyha azokra a célokra lehetne ezt a keretet felhasználni, amelyet sem a sport, sem a kulturális keret nem fedez, ugyanakkor igényként jelentkezik a városban, meglátjuk, hogy hogyan működik, mi is tanulunk ebből. Láttuk, hogy más városokban vannak ilyenek és szeretnénk, hogyha Nagykanizsán is azok a civil szervezetek, amelyek nem jutnak egyébként más módon támogatáshoz itt juthassanak e tekintetben támogatáshoz, ha már a városi civil alap nem támogatja őket. No, akkor a vitát lezárom és akkor szavazzunk az előterjesztésről.

**Bizzer András képviselő szavazata: „*Nem*”.**

**Horváth Jácint:** Köszönöm.

A közgyűlés 8 igen és 6 nem szavazattal a javaslatot elfogadja és a következő határozatot hozza:

**117/2025.(VI.26.) számú határozat**

Nagykanizsa Megyei Jogú Város Közgyűlése

1. dönt 2 500 000 Ft összegű, az idősügyi klubok 2025. évi támogatására vonatkozó, jelen előterjesztés 1. mellékletét képező pályázati felhívás kiírásáról. A támogatáshoz szükséges összeg Nagykanizsa Megyei Jogú Város Önkormányzata 2025. évi költségvetéséről szóló 9/2025. (II. 26.) önkormányzati rendelete 1/13. mellékletében szereplő „Civil szervezetek támogatása” során rendelkezésre áll.

**Határidő: 2025. július 02. (pályázati kiírás közzététele)**

**Felelős: Horváth Jácint polgármester**

(Operatív felelős: Bagarus Ágnes csoportvezető

1. 5 300 000 Ft támogatást nyújt a Krátky István Zenei és Kulturális Egyesület részére. A támogatáshoz szükséges összeg Nagykanizsa Megyei Jogú Város Önkormányzata 2025. évi költségvetéséről szóló 9/2025. (II. 26.) önkormányzati rendelete 1/13. mellékletében szereplő „Civil szervezetek támogatása” során rendelkezésre áll.

Felhatalmazza a polgármestert a támogatási szerződés aláírására.

**Határidő: 2025. augusztus 29. (szerződés megkötése)**

**Felelős: Horváth Jácint polgármester**

(Operatív felelős: Kunics György osztályvezető, Bagarus Ágnes csoportvezető)

3.1. dönt a Nagykanizsa Városi Monográfia IV. (1945- 2000) kiadásáról, amelynek 2025. évi finanszírozására 1 400 000 Ft fedezetet biztosít, melynek forrása Nagykanizsa Megyei Jogú Város Önkormányzata 2025. évi költségvetéséről szóló 9/2025. (II. 26.) önkormányzati rendelete 1/13. mellékletében szereplő „Civil szervezetek támogatása” során rendelkezésre áll.

Felhatalmazza a polgármestert a jelen előterjesztés 3. mellékletét képező, a kötet szerzőivel kötendő felhasználási szerződés és a 4. melléklete szerinti, a kötet szerkesztőjével kötendő megbízási szerződés aláírására.

**Határidő: 2025. július 31. (szerződések megkötése)**

**Felelős: Horváth Jácint polgármester**

(Operatív felelős: Kunics György osztályvezető, Bagarus Ágnes csoportvezető)

3.2. dönt arról, hogy hogy a Nagykanizsa Városi Monográfia IV. (1945- 2000) kiadása 2026. évi finanszírozására 140 000 Ft fedezetet biztosít a 2026. évi költségvetésben. Felkéri a polgármestert, hogy a 2026. évi költségvetés tervezetében az előirányzatot szerepeltesse.

**Határidő: 2026. évi költségvetés elfogadása**

**Felelős: Horváth Jácint polgármester**

(Operatív felelős: Kunics György osztályvezető, Bagarus Ágnes csoportvezető)

3.3. dönt arról, hogy hogy a Nagykanizsa Városi Monográfia IV. (1945- 2000) kiadása 2027. évi finanszírozására 500 000 Ft fedezetet biztosít a 2027. évi költségvetésben. Felkéri a polgármestert, hogy a 2027. évi költségvetés tervezetében az előirányzatot szerepeltesse.

**Határidő: 2027. évi költségvetés elfogadása**

**Felelős: Horváth Jácint polgármester**

(Operatív felelős: Kunics György osztályvezető, Bagarus Ágnes csoportvezető)

3.4. dönt arról, hogy hogy a Nagykanizsa Városi Monográfia IV. (1945- 2000) kiadása 2028. évi finanszírozására 2 385 000 Ft fedezetet biztosít a 2028. évi költségvetésben. Felkéri a polgármestert, hogy a 2028. évi költségvetés tervezetében az előirányzatot szerepeltesse.

**Határidő: 2028. évi költségvetés elfogadása**

**Felelős: Horváth Jácint polgármester**

(Operatív felelős: Kunics György osztályvezető, Bagarus Ágnes csoportvezető)

1. 800 000 Ft támogatást nyújt a Thúry György Múzeum részére. A támogatáshoz szükséges összeg Nagykanizsa Megyei Jogú Város Önkormányzata 2025. évi költségvetéséről szóló 9/2025. (II. 26.) önkormányzati rendelete 1/13. mellékletében szereplő „Civil szervezetek támogatása” során rendelkezésre áll.

Felhatalmazza a polgármestert a támogatási szerződés aláírására.

**Határidő: 2025. augusztus 29.**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. dönt a 2025. évi civil keret elnyerésére vonatkozó, jelen előterjesztés 6. mellékletét képező pályázati felhívás kiírásáról. A támogatáshoz szükséges összeg Nagykanizsa Megyei Jogú Város Önkormányzata 2025. évi költségvetéséről szóló 9/2025. (II. 26.) önkormányzati rendelete 1/13. mellékletében szereplő „Civil szervezetek támogatása” során rendelkezésre áll.

**Határidő: Támogatásokat Vizsgáló Iroda jóváhagyó állásfoglalásának megérkezését követő 5 munkanapon belül**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. **Beszámoló a Nagykanizsai Turisztikai Hivatal és Információs Iroda 2024. évi tevékenységéről (írásban)**

**Előterjesztő: Horváth Jácint polgármester**

**Meghívott: Bali Veronika irodavezető**

**Horváth Jácint:** Itt még a tavalyi évről, habár a legnagyobb fejlesztés az idei évben történt az irodában infrastrukturálisan, de ez egyébként egy idén már egy hosszított nyitvatartást is jelent a nyár folyamán hétfőtől vasárnapig, de itt most még a tavalyi évi beszámolóról kell döntenünk. Van-e kérdés észrevételt képviselőtársamat kérdezem? Nincs. Akkor szavazhatunk az előterjesztésről. Elnézést, Bali Verát kérdezem, van-e kiegészítés? Nincs. Köszönöm szépen.

**Bizzer András képviselő szavazata: „*Igen*”.**

**Horváth Jácint:** Köszönöm.

A közgyűlés 11 igen és 3 tartózkodás szavazattal a javaslatot elfogadja és a következő határozatot hozza:

**118/2025.(VI.26.) számú határozat**

Nagykanizsa Megyei Jogú Város Közgyűlése a Nagykanizsai Turisztikai Hivatal és Információs Iroda 2024. évi működéséről szóló beszámolóját elfogadja és megköszöni az intézmény 2024. évi munkáját.

1. **Javaslat a KANIZSA MÉDIAHÁZ Nonprofit Kft.-vel kapcsolatos döntések meghozatalára (írásban)**

**Előterjesztő: Horváth Jácint polgármester**

**Horváth Jácint:** Itt e tekintetben ügyvezető úr tett javaslatot az újság megjelenésével kapcsolatban, hogy nyáron ez ne jelenjen meg és ehhez kapcsolódóan pedig az üzleti tervét a következő ülésre ugye be fogja hozni, ennek a módosítását és ennek az átszervezését. Az indokok, ugye az előterjesztésben egy újfajta terjesztésre kívánunk átállni az ősz folyamán, látva nyilván és igazodva ahhoz a trendhez, ami az online térnek az erősödését jelenti tulajdonképpen a mai világban. Amennyiben hozzászólás és kérdés nincs, akkor szavazzunk kérem az előterjesztésről.

**Bizzer András képviselő szavazata: „*Nem*”.**

**Horváth Jácint:** Köszönöm.

A közgyűlés 8 igen és 6 nem szavazattal a javaslatot elfogadja és a következő határozatot hozza:

**119/2025.(VI.26.) számú határozat**

Nagykanizsa Megyei Jogú Város Közgyűlése

1. dönt arról, hogy a Kanizsa Újság megjelentetését 2025. július 2. napjától 2025. augusztus 31. napjáig terjedő időszakban felfüggeszti
2. dönt arról, hogy 2025.09.01. napjától az adventi időszakig kezdetéig, azaz 2025. november 29. napjáig a Kanizsa Újság az alábbi paraméterek és mennyiségi követelmények figyelembevételével kerül megjelentetésre:

*Mennyiség: 8.000 db/megjelenés*

*Megjelenés gyakorisága: két hetente*

*Nyomtatási felület nagysága: A4*

*Nyomtatási felület mérete: 210 x 297 mm*

*Terjedelem: 16 oldal/alkalom*

*Nyomtatás 4+4 CMYK*

*Papír: minimum 42,5 g*

*Terjesztéssel kapcsolatos követelmények: Nagykanizsa Megyei Jogú Város közigazgatási területén – a KANIZSA MÉDIAHÁZ Nonprofit Kft. által elvégzett igényfelmérésnek megfelelően – a családi házban élők részére postaládába, a többlakásos lakóépületben élők részére a közösségi terjesztési pontokra a megjelenés hetében legkésőbb szombati napon 24 óráig el kell juttatni az újságot*

1. dönt arról, hogy 2025. november 30. napjától 2025. december 31. napjáig a Kanizsa Újság az alábbi paraméterek és mennyiségi követelmények figyelembevételével kerül megjelentetésre:

*Mennyiség: 8.000 db/megjelenés*

*Megjelenés gyakorisága: hetente*

*Nyomtatási felület nagysága: A4*

*Nyomtatási felület mérete: 210 x 297 mm*

*Terjedelem: 16 oldal/ alkalom*

*Nyomtatás 4+4 CMYK*

*Papír: minimum 42,5 g*

*Terjesztéssel kapcsolatos követelmények: Nagykanizsa Megyei Jogú Város közigazgatási területén családi házban élők részére – a KANIZSA MÉDIAHÁZ Nonprofit Kft. által végzett igényfelmérésnek megfelelően – postaládába, a többlakásos lakóépületben élők részére a közösségi terjesztési pontokra a megjelenés hetében legkésőbb szombati napon 24 óráig el kell juttatni az újságot*

1. felkéri az ügyvezetőt, hogy az 1.-3. pontokban foglaltakra tekintettel a 2025. évi üzleti tervét dolgozza át és nyújtsa be a polgármesterhez.

**Határidő: 2025. augusztus 01.**

**Felelős: Horváth Jácint polgármester**

(Operatív felelős: Tar Mihály ügyvezető)

1. felkéri a polgármestert, hogy az ügyvezető által benyújtott 2025. évi üzleti terv módosítást terjessze a következő soros közgyűlés elé.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Tar Mihály ügyvezető)

1. a KANIZSA MÉDIAHÁZ Nonprofit Kft. módosításokkal egységes szerkezetbe foglalt Alapító Okiratát jóváhagyja, felhatalmazza a polgármestert a módosításokkal egységes szerkezetbe foglalt Alapító Okirat aláírására.

**Határidő: 2025. július 31.**

**Felelős: Horváth Jácint polgármester**

(Operatív felelős: Tar Mihály ügyvezető)

1. **Javaslat TOP\_PLUSZ projektekkel kapcsolatos döntések meghozatalára (írásban)**

**Előterjesztő: Horváth Jácint polgármester**

**Horváth Jácint:** Ebben a napirendben 2 projekt kapcsán, a Sugár út és a Tripammer Gyula utca felújítása kapcsán adna a közgyűlés nekem felhatalmazást a konzorciumi szerződés és a támogatási szerződés módosításának aláírására. Mégpedig erre azért van szükség, mert ezen projektek esetében jelentem, mi elkészültünk és elkészülünk most már azokkal az előkészítő munkákkal, amiket ígértünk. A Tripammer utca esetében jogerős engedélyezési tervdokumentációval rendelkezünk egy hete, két hete talán. Most már a kiviteli tervek folyamatban vannak, 1-2 héten belül azok is elkészülnek, így közbeszerzésre kiírhatóvá válik a Tripammer utca fejlesztése, illetve a Sugár utca esetében pedig szintén dokumentációkkal és engedélyekkel is ugye a Péter rendelkezünk? Nem engedélyekkel, dokumentációval rendelkezünk, teljes dokumentummal nem?

**Nyeste Péter:** Nem engedélyköteles.

**Horváth Jácint:** Bocsánat, nem engedélyköteles a tevékenység, igen. Ugyanakkor ott már folyik egy beruházás, ugye jelen pillanatban a közműcsere, az ivóvíz közműcsere folyik ebben a projekt előzményeként és ha ez megvan, remélhetőleg hamarosan új aszfaltréteg is tud kerülni az útra, illetve a járda is és az egyéb kiegészítő beruházások is meg tudnak valósulni ezen projektek kapcsán. Nem rajtunk múlik, innentől a Magyar Közúté lesz a projekt, úgyhogy ők lesznek azok, akik el tudják dönteni, hogy mikor, mert mi készen vagyunk a mi részeinkkel lassan most már teljesen, tényleg itt napokon belül, a többit át kell adnunk sajnos innentől a Magyar Közútnak. Ha mi csinálnánk, mi már nagyjából a közbeszerzési dokumentáció megfogalmazásánál lennénk, ugye kiviteli terv kell hozzá, de ez nagyjából mondom 2 hét múlva rendelkezésre áll, tehát mi nagyjából 2 hét múlva már ki tudnánk hívni a közbeszerzési felhívást ezek a projektekre. Van -e kérdés, észrevétel? Nincs. Akkor döntsünk a határozati javaslatról. Kérem, szavazzunk!

**Bizzer András képviselő szavazata: „*Igen*”.**

**Horváth Jácint:** Köszönöm.

A közgyűlés 14 igen (egyhangú) szavazattal a javaslatot elfogadja és a következő határozatot hozza:

**120/2025.(VI.26.) számú határozat**

Nagykanizsa Megyei Jogú Város Közgyűlése felhatalmazza a polgármestert a **TOP-PLUSZ-1.3.2.-23-NA1-2024-00001,** és **a TOP-PLUSZ-3.1.2-23-NA1-2024-00002** azonosítószámú projektek konzorciumi szerződésének, és a konzorcium létrehozásához szükséges egyéb dokumentumok, továbbá a támogatási szerződések módosításainak aláírására.

**Határidő: 2025. december 31.**

**Felelős: Horváth Jácint polgármester**

(Operatív felelős: Nyeste Péter ügyvezető)

1. **Polgármesteri tájékoztató (írásban)**

**Előterjesztő: Horváth Jácint polgármester**

**Horváth Jácint:** A Polgármesteri tájékoztatóhoz 2 darab kiegészítés került feltöltésre, az egyik a tegnapi napon, a másik a mai napon. A mai napit azért ismertetném, mert itt az elég gyors volt. Egy hibát vettünk észre, a 81/2025-ös múlt közgyűlési határozatban egy g) pont kikerülne a Nagykanizsa külterület 0682 helyrajzi számú út, ez el lett írva, azonban beolvadt korábban a 03/10-be és ennek a korrekciója miatt ez szükségessé vált. A többi anyag előzetesen kiküldésre került, elég sok döntés van benne. A vitát megnyitom, nincs hozzászólás. Illetve nagyon fontos a közgyűlés időpontja, a következő közgyűlés időpontja. Szeretnénk javasolni, hogy szeptember 17-re rakjuk át a következő közgyűlés időpontját, nyár végén, ezzel a hivatal dolgozóit is valamennyit tehermentesítenénk, hogy augusztus elején már napirendeket kelljen, illetve előterjesztéseket gyártani, illetve nincs is olyan jellegű döntési kényszerünk, ami ezt szükségessé teszi. Ez szeptemberben válik, így a szeptemberbe ugye nem terveztünk volna ülést, így a 2 döntési kört megpróbáljuk egybehozni és akkor nem kell rendkívüli ülés sem, hogyha esetleg arra lenne szükség, nem kell azt sem összehívni, így aztán szeptember 17-re tolnánk a következő soros közgyűlés időpontját. Ez egy fontos, mindenkit érintő, van-e kérdés? Nincs. Akkor szavazzunk kérem a polgármesteri tájékoztatóról. Dr. Fodor Csabára fogunk várni. Szavazásra várunk Csaba.

**Bizzer András képviselő szavazata: „*Nem*”.**

**Horváth Jácint:** Köszönöm.

A közgyűlés 8 igen és 6 nem szavazattal a javaslatot elfogadja és a következő határozatot hozza:

**121/2025.(VI.26.) számú határozat**

Nagykanizsa Megyei Jogú Város Közgyűlése

1. 85/4-6/2024.(IV.25.), 158/2024.(VIII.29.), 164/6/2024.(VIII.29.), 194/4/2024.(X.24.), 224/2024.(XII.12.), 13/2/2025.(I.30.), 26/7/2025.(II.25.), 28/2025.(II.25.), 46/4/2025.(III.27.) végrehajtásáról szóló jelentést elfogadja.
2. a 230/5/2023.(VIII.30.) számú határozat – Javaslat az önkormányzati tulajdonú gazdasági társaságokkal kapcsolatos döntések meghozatalára- végrehajtásának határidejét 2025. augusztus 31. napjáig meghosszabbítja.
3. a 25/2/2024.(I.25.) számú határozat - Javaslat az új ipari parkban értékesíthető területek kialakítására - végrehajtásának határidejét 2025. október 31. napjáig meghosszabbítja.
4. a 59/4-6/2024.(III.26.) számú határozat – Javaslat a Csokonai szobor áthelyezésével kapcsolatos döntések meghozatalára- végrehajtásának határidejét végrehajtásának határidejét 2025. szeptember 30. napjáig meghosszabbítja.
5. a 134/2024.(VI.27.) számú határozat – Javaslat a 2024. évben megvalósítandó új gyalogos-átkelőhelyek és új várakozóhelyek fedezetének forrásösszetételére - végrehajtásának határidejét 2025. október 31. napjáig meghosszabbítja.
6. a 154/2024.(VI.27.) számú határozat – Javaslat önkormányzati lakáscélú ingatlanokkal kapcsolatos döntések meghozatalára - végrehajtásának határidejét 2025. augusztus 31. napjáig meghosszabbítja.
7. a 10/1/2025.(I.30.) számú határozat – Javaslat a "DIMOP Plusz-2.1.1-24 - Energia menedzsment rendszerek fejlesztése és bevezetése önkormányzatok számára" című felhívásra benyújtandó pályázattal kapcsolatos döntések meghozatalára- végrehajtásának határidejét 2025. június 30. napjáig meghosszabbítja.
8. a 46/16/2025.(III.27.) számú határozat – Javaslat Nagykanizsa Megyei Jogú Város Közterület - Felügyelete megszüntetésével, valamint az önkormányzat informatikai rendszerével összefüggő feladatokkal kapcsolatos döntések meghozatalára- végrehajtásának határidejét 2025. augusztus 31. napjáig meghosszabbítja.
9. a 58/11/2025.(III.27.) számú határozat – Javaslat alapítványok polgármesteri keretből történő támogatására - végrehajtásának határidejét 2025. június 30. napjáig meghosszabbítja.
10. a 61/5/2025.(III.27.) számú határozat – Javaslat KANIZSA MÉDIAHÁZ Nonprofit Kft.-vel kapcsolatos döntések meghozatalára- végrehajtásának határidejét 2025. augusztus 31. napjáig meghosszabbítja.
11. a 1370/2021.(IX.30.) számú határozatot - Javaslat a Városi Ügyfélszolgálati Központ felállításával kapcsolatos döntések meghozatalára - hatályon kívül helyezi.
12. a 54/5-6/2022.(II.24.) számú határozat - Javaslat a Netta-Pannonia Környezetvédelmi Kft. által indítandó közbeszerzésekkel kapcsolatos döntések meghozatalára 5. és 6. pontját hatályon kívül helyezi.
13. a 21/30/1/2025. (I.30.) számú határozatának a nyári nyitvatartás rendjét érintő döntését úgy módosítja, hogy a Nagykanizsai Egyesített Bölcsődében a nyári nyitvatartás ideje alatt, azaz 2025. július 1. – 2025. augusztus 31. között a Belvárosi Bóbita Bölcsőde és a Napraforgó Bölcsőde biztosít ügyeletet valamennyi tagintézmény ellátottja számára.

**Határidő: 2025. június 30.**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. elfogadja a Nagykanizsai Rendőrkapitányság 2025. I. félévi beszámolóját a Nagykanizsa Megyei Jogú Város térfigyelő kamerarendszere működtetésének tapasztalatairól.
2. a 134/2024.(VI.27.) határozat 2. pontját az alábbiak szerint módosítja:

Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendeletének 1/14. számú mellékletében szereplő „3 db gyalogátkelőhely kialakítása a Kaposvári utcákban, illetve a Városkapu és Kazanlak krt-on” előirányzati soron a kivitelezési költségekre az alábbi bontásban áll rendelkezésre a fedezet:

* Kaposvári út új gyalogos-átkelőhely: 12 785 087 Ft
* Városkapu krt. - Munkás utca új gyalogos-átkelőhely: 10 635 073 Ft
* Kazanlak krt. - Rózsa utca új gyalogos-átkelőhely: 9 579 840 Ft

Összesen: 33 000 000 Ft

Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendeletének 1/14. számú mellékletében szereplő „Parkolók kialakítása (Maort, Attila, Herman o, Zemplén Gy., Dózsa Gy. utcák)” előirányzati soron a kivitelezési költségekre az alábbi bontásban áll rendelkezésre a fedezet:

* Maort – Olaj utca új várakozóhelyek: 21 220 192 Ft
* Attila utca új várakozóhelyek: 29 991 378 Ft
* Herman O. utca új várakozóhelyek: 27 713 994 Ft
* Zemplén Gy. utca új várakozóhelyek: 13 074 436 Ft

Összesen: 92 000 000 Ft

Felkéri a polgármestert a beruházások megvalósításával kapcsolatos intézkedések megtételére.

**Határidő: 2025. október 31.**

**Felelős: Horváth Jácint polgármester**

(Operatív felelős: Tárnok Ferenc osztályvezető)

1. 1.500.000 Ft vissza nem térítendő támogatást biztosít a Nagykanizsai Honvéd Kaszinóért Alapítvány számára a Tölgyfa téri piknik megrendezéséhez. A támogatás forrása Nagykanizsa Megyei Jogú Város Önkormányzata 2025. évi költségvetésének 1/13. számú mellékletében szereplő „Polgármesteri keret” előirányzat.

A Közgyűlés felkéri a polgármestert, hogy az átutalásra vonatkozó támogatási szerződést írja alá.

**Határidő: 2025. július 31.**

**Felelős: Horváth Jácint polgármester**

(Operatív felelős: Bagarus Ágnes humánigazgatási és szervezési csoportvezető, Kunics György osztályvezető)

1. az önkormányzat 2024. évi ingatlanértékesítéséről és hasznosításáról szóló beszámolót elfogadja.
2. nem járul hozzá, hogy a Nagykanizsa külterület 0194/3 hrsz-ú ingatlan a Bethlen Gábor Alapkezelő Közhasznú Nonprofit Zrt. által az állatvédő szervezetek támogatására kiírt CÁSZ-KP-1-2025. számú 2025. évi pályázattal összefüggésben megterhelésre kerüljön.

**Határidő:** **2025. július 04.**

**Felelős:** **Horváth Jácint polgármester**

(Operatív felelős: dr. Farkas Roland vezető jogtanácsos, csoportvezető)

1. 92/11/2025. (V.22.) számú határozatát a Kanizsai Zeneiskoláért Alapítvány esetében úgy módosítja, hogy a megítélt támogatás összegét a bérleti díjakra, tiszteletdíjakra, hangosítás költségeire, előadói díjakra, nyomdai költségekre, szerzői jogdíjakra, valamint balettruhák beszerzési és varratási költségeire használhatja fel.

Felkéri a polgármestert a támogatási szerződés módosításának aláírására.

**Határidő:** **2025. július 29. (támogatási szerződés módosításának megkötése)**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. 2.000.000 Ft vissza nem térítendő támogatást biztosít a Zala Vármegyei Rendőr-főkapitányság, Nagykanizsai Rendőrkapitányság részére Nagykanizsa Megyei Jogú Város közigazgatási területén ellátandó közbiztonsági célú feladatok ellátására, így különösen a fokozott rendőri ellenőrzés biztosításához kapcsolódó túlóra finanszírozására 2025. január 01. és 2025. december 31. közötti időszakra vonatkozóan. A támogatáshoz szükséges összeg Nagykanizsa Megyei Jogú Város Önkormányzata 2025. évi költségvetéséről szóló 9/2025. (II.26.) önkormányzati rendelet 1/13. mellékletében szereplő „Általános tartalék működési célra” során rendelkezésre áll.

Felhatalmazza a polgármestert az előterjesztéshez 5. számú mellékletként csatolt támogatási szerződés aláírására.

**Határidő:** **2025. július 31.**

**Felelős: Horváth Jácint polgármester**

(Operatív felelős: Bagarus Ágnes humánigazgatási és szervezési csoportvezető, Kunics György osztályvezető)

1. dönt arról, hogy Nagykanizsa Megyei Jogú Város Önkormányzata csatlakozzon a Kulturális és Innovációs Minisztérium megbízásából a Nemzeti Kulturális Támogatáskezelő által 2025. szeptemberében kiírásra kerülő Bursa Hungarica Felsőoktatási Önkormányzati Ösztöndíjpályázat 2026. évi fordulójához. Egyúttal felhatalmazza a polgármestert a Csatlakozási nyilatkozat aláírására.

**Határidő: 2025. szeptember 30.**

**Felelős: Horváth Jácint polgármester**

(Operatív felelős: Bagarus Ágnes csoportvezető)

1. dönt arról, hogy a Bursa Hungarica Felsőoktatási Önkormányzati Ösztöndíjpályázat 2026. évi fordulójához való csatlakozást követően a 2026. évi finanszírozására 8 000 E Ft fedezetet biztosít a 2026. évi költségvetésben. Felkéri a polgármestert, hogy a 2026. évi költségvetés tervezetében az előirányzatot szerepeltesse.

**Határidő: 2026. évi költségvetés elfogadása**

**Felelős: Horváth Jácint polgármester**

(Operatív felelős: Kunics György osztályvezető

Bagarus Ágnes csoportvezető)

1. 400.000 Ft vissza nem térítendő támogatást biztosít a Kanizsa Felsőoktatásáért Alapítványnak a 2025. 10.16-17. között megrendezésre kerülő „Víz- és szennyvízkezelés az iparban” című nemzetközi tudományos konferencia megrendezéséhez. A támogatás forrása Nagykanizsa Megyei Jogú Város Önkormányzata 2025. évi költségvetésének 1/13. számú mellékletében szereplő „Polgármesteri keret” előirányzat.

A Közgyűlés felhatalmazza a polgármestert, hogy a Támogatási szerződést írja alá.

**Határidő: 2025. augusztus 31.**

**Felelős: Horváth Jácint polgármester**

(Operatív felelős: Bagarus Ágnes humánigazgatási és szervezési csoportvezető, Kunics György osztályvezető)

1. dönt arról, hogy Nagykanizsa Megyei Jogú Város Önkormányzata megjelenjen a 2025. október 6-8. között Münchenben megrendezésre kerülő EXPO REAL KIÁLLÍTÁSON, az ehhez szükséges 10.000 e Ft összegű forrást a Nagykanizsa Megyei Jogú Város Önkormányzata 2025. évi költségvetéséről szóló 9/2025.(II.26.) önkormányzati rendeletének 1/13. számú mellékletében szereplő „Általános tartalék működési célra” soráról biztosítja.

**Határidő: 2025. június 27.**

**Felelős: Horváth Jácint polgármester**

(Operatív felelős: Kunics György osztályvezető)

1. felkéri a polgármestert, hogy a részvételi szándékról a szervezőket írásban tájékoztassa és az ehhez szükséges szerződéseket, megállapodásokat megkösse.

**Határidő: 2025. június 30.**

**Felelős: Horváth Jácint polgármester**

(Operatív felelős: Polgár Balázs gazdaságfejlesztési referens)

1. dönt arról, hogy jelen előterjesztés 8. számú melléklete szerint Nagykanizsa Megyei Jogú Város Önkormányzata 2025. évi éves összesített módosított Közbeszerzési Tervét elfogadja.

**Határidő:** **2025. július 15. (nyilvánosság biztosítására)**

**Felelős: Horváth Jácint polgármester**

(Operatív felelős: Tárnok Ferenc osztályvezető)

1. 700.000 Ft vissza nem térítendő támogatást biztosít a „Cserháti Iskoláért” Alapítványnak a Zemplén Győző emlékéhez kapcsolódó közösségi tér megújításához. A támogatás forrása Nagykanizsa Megyei Jogú Város Önkormányzata 2025. évi költségvetésének 1/13. számú mellékletében szereplő „Polgármesteri keret” előirányzat.

A Közgyűlés felkéri a polgármestert, hogy a Támogatási szerződést írja alá.

**Határidő:** **2025. július 31.**

**Felelős: Horváth Jácint polgármester**

(Operatív felelős: Bagarus Ágnes humánigazgatási és szervezési csoportvezető, Kunics György osztályvezető)

1. módosítja 14/2024. (I.25.) számú határozata 2. pontja a) alpontját az alábbiak szerint:

*„a) a jóváhagyott műszaki tartalom az alábbi:*

*A 2023 októberében Tóth Sándor tervező által a nagykanizsai Bálits Károly Vívóterem energetikai korszerűsítéséhez készített műszaki leírás és tervlapok, valamint a Horváth Róbert gépészmérnök által készített, 2023. augusztus 8. napján kelt „Nagykanizsa Vívócsarnok épületgépészeti műszaki leírása 8800 Nagykanizsa, Rózsa u. 9., HRSZ: 3046/9.”, illetve a Cseke Csaba (Dokuplan Kft.) villamosmérnök által 2023. októberében készített „Nagykanizsai TE 1866 Vívó Szakosztály (8800 Nagykanizsa, Rózsa u. 9.) 20 kw-os napelem rendszer terve” műszaki dokumentáció, továbbá a 2025.06.24. napján kelt – a tervező, a kivitelező, az NTE 1866 Egyesület, és az NSÜ Nzrt. képviselői által aláírt – műszaki tartalom változás bejelentő lap szerint oldalfali földkábeles szabványos fogyasztásmérőhely kialakítása 3x32A teljesítmény bővítéssel (a fogyasztásmérő szekrény típusa Csatári Plast PVT3075 FM-K 1/3 80A), az épület déli tetőszerkezetére kerül a 20 kW-os fotovoltaikus rendszer (56 db Longi LR5-54HTH-425M 425Wp típusú napelem tábla és 1 db Sofa Solar HYD 20 KTL-3PH inverter), továbbá a fűtés elsődleges megoldására egy db NIBE F2120-20-20 kW hőszivattyú kerül telepítésre az épület nyugati homlokzata elé 46 cm magas zsalukő lábazatra a meglevő gépészeti rendszerhez csatlakoztatva.”*

1. felkéri a polgármestert, hogy a változásbejelentés elfogadásáról és a tulajdonosi hozzájárulás módosításáról tájékoztassa az NTE 1866 Egyesület, valamint az NSÜ Zrt. képviselőit, továbbá felhatalmazza a jóváhagyott változással kapcsolatos okiratok aláírására

**Határidő: 2025. július 15.**

**Felelős: Horváth Jácint polgármester**

(Operatív felelős: Dr. Farkas Roland csoportvezető, vezető jogtanácsos)

1. 2025. július 01-től Nagykanizsa Megyei Jogú Város Polgármesteri Hivatala szervezeti egységeként működő Városrendészet
2. ügyfélfogatási rendjét az alábbiak szerint határozza meg:

hétfő - csütörtök 08.00 – 12.00 és 13.00 – 15.00

péntek 08.00 – 12.00

1. munkarendjét az alábbiak szerint határozza meg:

hétfő, kedd, csütörtök 07.30 – 16.00

szerda 07.30 – 17.00

péntek 07.30 – 12.30

A Városrendészet szervezeti egységben foglalkoztatott köztisztviselők számára – a fenti munkarendtől eltérően - a munkáltatói jogkör gyakorlója munkaidőkeretet állapíthat meg.

A közgyűlés felkéri a jegyzőt a szükséges munkáltatói intézkedések megtételére.

**Határidő**: **2025. július 01.**

**Felelős**: **dr. Gyergyák Krisztina jegyző**

(Operatív felelős: dr. Termecz Marianna aljegyző)

1. dönt arról, hogy a 2025. évi munkatervétől eltérően az augusztusi soros közgyűlés időpontját 2025. szeptember 17-re módosítja.
2. hatályon kívül helyezi a 81/2025.(V.22.) számú határozata 1. pontjának g) alpontját.

1. a fontosabb intézkedésekről, eseményekről szóló tájékoztatót tudomásul veszi.

**Horváth Jácint:** Azt gyanítom, hogy az interpelláció viszonylag hosszú lesz és van még egy zárt ülés előttünk, akkor egy tízperces szünetet beiktatunk a közgyűlésbe.

**Szünet 16,16 órától 16,33 óráig**

**Horváth Jácint:** Képviselőtársak kérem foglaljunk helyet és folytassuk az ülést. Az interpellációk és kérdések napirendi ponttal folytatjuk a közgyűlést, a határozatképességet 14 fővel megállapítom.

1. **Interpellációk, kérdések**

**Horváth Jácint:** Kérem, aki szeretne e pontban szólni, jelentkezzen szólásra. Balogh László az első hozzászóló, Öné a szó.

**Balogh László:** Tisztelt polgármester úr, tisztelt közgyűlés! Két kérdésem lenne. Első a Vörösmarty utca 62-64-66 számú házak előtt van 6 darab tiszafa, melyek mindegyike túlnőtte magát. Az évek során már többször jeleztem az erre lakók kérését a tiszafák jelentős gyérítését, ez azonban nem történt meg a kellő mértékben. Jelenleg ezen tiszafák akadályozzák a járdán való közlekedést, sőt még búvóhelyként is szolgálnak. Tisztelt polgármester úr, kérem gyorsító intézkedését, kérem, ne várjunk télig. Megjegyzem, az utcában van jó pár tiszafa, amelyet az ott lakók önkezűleg visszavágtak, ezen esetben a szabályos és szakszerű gyérítést kérem tisztelettel. Második, mától lezárás és forgalmi rend változás lett a Sugár úton közműcsere miatt, előreláthatólag augusztus 17-ig. Az ott lakók tisztelettel kérik a közműcsere minél előbbi megoldását, tudva azt, hogy előreláthatólag jövőre útfelújítás is lesz ezen a szakaszon, a Sugár úton a Rákóczi és a Vörösmarty utca között. Ami egyébként örömteli hír, de érthető, hogy a környéken lakók kérik az odafigyelést. A 193.000.000 forintos Uniós és kormányzati támogatásból, talán jut erre is. Egy fontos kérdés ennek kapcsán, ami előjött, tisztelettel kérdezem, miért nem lehet a közműcserét és az útfelújítást egyszerre megoldani? Köszönöm.

**Horváth Jácint:** Köszönöm szépen. A Vörösmarty utcát megnézzük mindenképpen, a Sugár út esetében pedig ez 2 külön projekt. Ugye hiába tűnik egynek, ez 2 külön projekt és a 2 külön projekt egymás után van ütemezve és lehet, hogy nem jövőre, lehet, hogy már az idén, ugye erre utaltam az előbb, hogy lehet, hogy már az idén meg tudjuk oldani, meglátjuk, hogy a Magyar Közút milyen módon tudja ezt a közbeszerzést majd kezelni. Úgyhogy lehet, hogy hogy megoldódik elég gyorsan és reméljük hosszú távra a Sugár út problémája. Köszönöm szépen, a következő Gábris Jácint képviselő úr.

**Gábris Jácint:** Köszönöm a szót. Lakossági észrevételt szeretnék közvetíteni és kérni a hivatal, illetve polgármester úr segítségét a megoldásban. Köszönettel megkaptam a hivatalos válaszokat és szakmai állásfoglalásokat, és ezzel kapcsolatosan van újabb lakossági észrevétel. Palinban az Alkotmány utca elejétől a focipályáig, illetve a játszótérig ugye a járda hiánya miatt elég nehézkes ugye az eljutás. Tudjuk, a válaszban le van egyértelműen írva, hogy hát milyen nehéz nehézségei vannak a járdaszakasz kialakításának. Az a kérése a lakosságnak, hogy próbáljuk meg ezt a kérést erőteljesen tolmácsolni a közútkezelő irányába, hogy ők is keressék a megoldást, hiszen alapvetően az ő útszakaszuk terhére történhet bármiféle olyan beavatkozás, ami megoldaná ezt a helyzetet, és nagy szükség lenne a helyzet megoldására, orvoslására, hogy ezt tegyük meg, hogy feléjük ezt erőteljesen tolmácsolva a lakossági igényt eljuttatjuk. A másik, egy új állapot állt be ugye a zajvédő fallal kapcsolatosan, abból a szempontból, hogy most már van egy közelebbi lakó is, aki miatt a mérési pont változhat, ugye ott megvételre került magánember által az egykori kastélyépület és lakóingatlanként funkcionál nemsokára, ezért ugye mérési pontként már annak a telekhatára tekinthető. A mérési ponttal kapcsolatosan korábbi méréseknél még nem volt olyan jellegű és olyan mértékű kamionforgalom, mint ami most jellemzi azt a szakaszt, hiszen az elmaradt zajvédő fal ugye jelentős problémát okoz az ott lakóknak és a lakótelepről folyamatosan érkezik az észrevétel az elviselhetetlen zajjal kapcsolatosan. Az a kérésük, hogy egy új mérést próbáljunk meg kiharcolni az illetékesektől és hogy ezt vegyék figyelembe. Természetesen annak a figyelembevételével, hogy ne a hétvégi kamionstop legyen az időpont, amikor ezt a mérést elvégzik, hanem tényleg a forgalmasabb időszakokban történjen egy újabb mérés az új mérési pont figyelembevételével. Ugye ez a kérésük, hogy hátha ezzel sikerül előrébb vinni az ügyet, ami már ugye régóta sajnos problémát jelent az ott élőknek. A harmadik az pedig a Lámpagyári utca kérdése, hogy tudjuk, ismerjük az önkormányzat nehéz helyzetét, de a közeljövőben hogyha lehetne hangsúlyt fektetni ennek az utcaszakasznak a felújítására, hiszen itt azért tömegközlekedés is igénybe veszi ezt a szakaszt és az ott lakók jelzése alapján ez egy nagyon-nagyon leharcolt szakasz és nagyon fontos lenne ennek a felújítása, ebben kérnénk a segítséget. Köszönöm szépen.

**Horváth Jácint:** Köszönöm szépen, mind a 3 ügyet nézzük, ugye a járda ügyében tényleg egy ilyen elég részletes választ próbáltunk adni, mert nagyon bonyolult ott a helyzet és nem is kevés …. járna ennek a járdának a kiépítése. A zajvédő falat megnézzük, illetve a Lámpagyári utcát, ez valóban ez hullámvasúthoz hasonlít lassan már, tehát tényleg ez is egy olyan utcánk sok másik mellett, amelyik rossz állapotban van. Radics Bálint a következő.

**Radics Bálint:** Tisztelt polgármester úr, tisztelt közgyűlés! Én elsőként a városi aktív közlekedés fejlesztésére tennék javaslatot, hiszen az elmúlt 15 évben jelentősen változott a városi közlekedés Nagykanizsán. 20-25 %-kal növekedett városunkban az autók száma és ennek hatására jelentősen nőtt az autóval közlekedők aránya, állandó forgalmi dugókat okozva, terhelve a környezetet, a városban élők, közlekedők egészségére gyakorolt negatív hatásokról nem is beszélve. Szerencsére a városunkban a kerékpárosok, kerékpárral közlekedők száma is jelentősen nőtt, de sok esetben pont ez a megnövekedett autós forgalom hátráltatja a kerékpárral történő közlekedést, legfőképp itt a gyerekek, a fiatalok körében, hiszen a szülők jogosan nem merik elengedni gyermeküket az iskolába bringával az említett veszélyek miatt. A városi mobilitás terén az elmúlt években új, vagy korábban a mindennapi közlekedés céljára nem használt eszközök is megjelentek. Ugye itt beszélünk rollerekről, elektromos rollerekről, elektromos kerékpárokról, mopedekről és ugye sajnos a megnövekedett forgalommal egyenes arányban emelkedtek a balesetek száma is és itt sok esetben ugye a KRESZ ismeretének hiánya, vagy a hiányos infrastruktúra miatt. Azt gondolom, hogy a jövőben a városi közlekedés terén legfontosabb feladatunk a biztonság megteremtése, a gyalogosok, a kerékpárosok, az elektromos kerékpárosok, a robogósok és más mikromobilitási eszközöket használók számára Nagykanizsán, figyelembe véve, hogy ezen felhasználók biztonságát nemcsak a motoros járművek veszélyeztetik, hanem a nagyobb tömegű vagy üzemi sebességű közlekedőkkel való interakciók is. Tudomásom szerint ugye nagyobb léptékű fejlesztésekhez nem áll rendelkezésre önkormányzati forrás, ezért javasolnék egy olyan direkt brüsszeli forrásból megvalósítható lehetőséget, ami 2025 őszén fog megjelenni, ez a Horizont program keretében, ahol lehetőség lesz a kerékpárosok, gyalogosok és említett mikromobilitási eszközöket használóinak biztonságosabb városi aktív közlekedésének elősegítésére, egy komplex projektnek az előkészítésére és megvalósítására. Erre a pilot projektre, akár 2.000.000.000 forintot, 5.000.000 eurót is tudna a Nagykanizsa nyerni. Nyilván ez a pályázat csak konzorciumi formában valósítható meg és itt be kellene vonni mindenképpen egyetemet, kutatóintézetet, civil szervezetet, közlekedési szolgáltatót, akár technológiai szereplőt is. És ugye a pályázat megvalósítása során elengedhetetlen a műszaki, gazdasági és társadalomtudományi megközelítések összehangolása. És én azt gondolom, hogy egy ilyen pályázattal, ilyen projekt eredményeként sikeresen tudnánk Nagykanizsán javítani egyrészről fokozott biztonság megteremtésével ezen aktív és mikromobilitási módoknak a használatát minden korosztályban és társadalmi, gazdasági csoportban. Úgyhogy én ezen fórumon szeretném kérni elsősorban polgármester úr támogatását, hogy vizsgáljuk meg, hogy hogyan lehetne ebbe a pilot projektben részt venni, partnert keresni. Itt ez a pályázat csak 2025 őszén fog megjelenni várhatóan, és 2026. január 20-án, várhatóan akkor kell benyújtani. Úgyhogy most még van megfelelő idő arra, hogy partnert keressünk, előkészítsünk egy olyan projektet, amivel biztonságosabbá tudnánk tenni Nagykanizsán az aktív közlekedőknek úgymond a várost és én azt gondolom, hogy ez azért is fontos, mert az autók száma nőni fog. Nem fogunk tudni ez ellen mit tenni, csak akkor, hogyha ajánlunk olyan alternatívát, ami kiváltja az autózást és biztonságosabbá teszi a közlekedést. A másik felvetésem, és igazából az egy probléma, ami az egykori kávégyár, itt a Csengery út 88. helyén lévő emléktáblához kapcsolódik. Ugye itt a II. világháború történéseire került kihelyezésre, mivel itt egy lengyel menekülttábor működött, egy evakuációs emlékhely és ez Magyarországon, ha jól tudom, ez a maga nemében az első és lehet, hogy ez az egyetlen. Nemcsak a magyar vendégszeretet dicsérete a megemlékezés tárgya, hanem ezeknek az embereknek a soha meg nem adása, tovább harcolása Európa szabadságáért. És ez az evakuációs emlékhely jelenleg méltatlan állapotban van. Itt az utcafronti téglaoszlop tetején, itt a gyökérzetet rongáló növényzet elszaporodott és mind az emlékhely előtti járdát, illetve a táblát is túlburjánzó, ilyen megmetszetlen cserje takarja. Maga az emlékhely tábláját tartó téglafalat is benövi, rongálja a borostyán és egyéb növények és én arra kérem polgármester urat, hogy ezt az emlékhelyet méltó környezetében próbáljuk meg megőrizni, hiszen 2019-ben állíttatta Nagykanizsa Megyei Jogú Város Önkormányzata és nekünk én azt gondolom, hogy az a feladatunk, hogy ezt az emlékhelyet megőrizzük. Köszönöm szépen.

**Horváth Jácint:** Köszönöm szépen mind a 2 felvetését, mind a kettőben szerintem van tennivalónk. Bedő György a következő hozzászóló.

**Bedő György:** Tisztelt polgármester úr, tisztelt közgyűlés! Két témakörben szeretnék interpellálni. Az egyik a Hermann Ottó lakóteleppel kapcsolatos, a lakótelepi lakók megkerestek 2 témában. Az egyik az ott lévő játszótérrel kapcsolatos, mégpedig olyan szempontból, hogy a kutyatulajdonosok nagy előszeretettel futtatják a kutyájukat a játszótéren, ahol egyébként ki volt téve egy tábla annak idején, hogy a kutyát bevinni a játszótérre tilos. Jelenleg eltűnt a tábla és hát fennáll ez a probléma. A másik kérésük pedig az, hogy ki van helyezve a közelben egy kutyaürülék gyűjtőedény, amelyet szeretnék, hogyha áthelyeznének, tekintettel arra, hogy a nyári időszakban meglehetősen markáns bűz terjed a környékén, és a lakók ezt közvetlenül érintik. Ez lenne az egyik. A másik a múltkori interpellációmmal kapcsolatos balatonmáriai önkormányzati tulajdonú apartman dolga, sorsa. Kértem egy részletesebb tájékoztatást ezzel kapcsolatban, amelyet úgy vélem, hogy nem igazán kaptam meg. Részben igen, amiben közölték, hogy 2019 óta az apartmannal semmi nem történt, tehát itt nem valósult meg a felelős gazdálkodás, illetve a város vagyonának megőrzése és azzal szembeni felelősség, amit kihangsúlyoztak önök is az előbbiek folyamán. A másik, miután felmerült az a lehetőség is, ugye 2 lehetőséget vizsgálunk, hogy vagy feljavítás és használatbavétel, vagy értékesítés. Nem láttam azt, hogy milyen összeget ölelne fel a feljavítása, erre kérnék javaslatot, illetve tájékoztatást. Köszönöm.

**xy:** Napirenden van, amiről beszélsz, előterjesztés készült, hát akkor mit nem lehet azon érteni?

**xy:** … (nem hallható szöveg)

**Horváth Jácint:** A Herman Ottót megnézzük mindenképpen, folyamatban van az ügy. A Balatonmária kapcsán pedig van ma egy napirendi pontunk, ahol tudunk részletesebben is beszélni erről az ügyről, de maga a felújítás az 100.000.000 forint feletti összeg lenne, hogyha egy minimális felújítást akarnánk ezen az épületen ma, jelen pillanatban. Ezt azért hozzá tudom tenni ehhez az ügyhöz mindenképpen és javaslattal élünk, a mai közgyűlésen az értékesítésre. Több hozzászólót nem látok, nincs. Köszönöm szépen, akkor a nyílt ülést bezárom és zárt ülésre térünk át.

**Horváth Jácint polgármester más tárgy vagy hozzászólás nem lévén az ülést 16,51 órakor bezárta. (Az ülésről készült hangfelvétel alapján ezen jegyzőkönyv a hozzászólásokat szó szerint tartalmazza.)**

 **Horváth Jácint Dr. Gyergyák Krisztina**

 **polgármester jegyző**